« Presan tábornok március 21-i intézkedése. | KEZDŐLAP Tartalomjegyzék | Dimitriu ezredes jelentései. »

A belgrádi hadsereg parancsnokság közlése.

Hogy az antant körében hogyan vélekedtek az új helyzet felől, az a belgrádi hadsereg parancsnokságnak a szaloniki-i hadsereg parancsnoksághoz intézett következő táviratából vehető ki: „610–3. sz. távirat. Belgrád, március 22-én, 1 óra 45 perckor. 1. A Budapestről és Aradról vett utolsó hírek szerint a) Az új budapesti kormány még nem alakult meg véglegesen. Kommunista kormányról beszélnek Kun Bélával, a kommunista párt fejével az élén. b.) A lázadás mindjárt kezdetét vette. Az utcákon puskaropogás hallatszik. A francia misszió autóit lefogták, drótnélküli állomását lefoglalták és az azt őrző embereket a kommunisták lefegyverezték. A lemondott kormány által megígért 30 főnyi rendőrcsapatot a tüntetők lefogták, s így az nem tudott a misszió elhelyezési körletébe eljutni. c) Böhm miniszter mindazonáltal kijelentette, hogy a kormány pártfogásába veszi a missziót. Kérdés, hogy ennek lesz-e foganatja. d) 22-én Magyarországon és az egész Bánságban az általános sztrájkot hirdették ki. A kommunisták remélik, hogy a mozgalom Erdélyben, sőt Romániában is terjedni fog. 2. Erre a helyzetre való tekintettel a következő rendszabályokat léptettük életbe: A Baján állomásozó 2 monitor Budapest felé útban van, hol 22-én 10 órakor megérkezve, összeköttetésbe lépnek a misszióval. Két másik monitor 22-én este indul Belgrádból; utóbbiaknak parancsuk van, hogy minden összeütközést kerüljenek és csak szükség esetén kezdjék meg tevékenységüket. A semleges zónában levő szövetséges csapatok feletti parancsnokságot Pruneau tábornok (állomása Temesvár) vette át, hogy a Zámtól Szegedig terjedő demarkációs vonalon a szükség szerint működhessék; alatta két körletparancsnok működik: Aradon Gondrecourt tábornok a Zámtól Nagylakig terjedő körletben Szegeden pedig Betrix ezredes Nagylaktól kizárólag Szegedig bezárólag. Pruneau tábornok is parancsot kapott, hogy minden összeütközést kerüljön. 3. Faret tábornok (állomása Lugos), a francia csapatok által elfoglalt Bánság parancsnoka, intézkedéseket tett a Belgrád, Temesvár, Szeged és Arad közötti összeköttetések biztosítására. A dunai hadsereg, a szerb hadsereg és a prágai misszió a helyzetről tájékoztattak.”

« Presan tábornok március 21-i intézkedése. | KEZDŐLAP Tartalomjegyzék | Dimitriu ezredes jelentései. »