« a) Események a titeli ütközetig. | KEZDŐLAP Tartalomjegyzék | c) További események a zentai csatáig. »

b) A titeli ütközet 1697. augusztus 28.-án.

XVII/35. számú melléklet.

Az erről szóló hírek arra engedtek következtetni, hogy az ellenség mindenekelőtt Titelt akarja hatalmába keríteni. E fontos pontnak védelmére a herceg még 28-án este 7 lovas ezredet és 30 löveget indított útnak, melyeket nemsokára ő maga 15 zászlóaljnyi gyalogsággal követett. Azonban augusztus 29-én délelőtt a herceg Ó-Becsére érve megtudta, hogy a török az előtte való napon Titelt óriási túlerővel megtámadván, Nehem tábornok kénytelen volt hadával Kovil felé visszavonúlni.

Titel erődítése[1] magából az erődből, a hozzá csatlakozó védőműből (Retranchement, A-A) és két redout-ból (C, D) állott.

Az ellenség a Tiszán való átkelési szándékát azáltal leplezte, hogy augusztus 27-én flotillájának nehéz hajóit (a mellékleten K-val jelzett nyugati hajócsoport) tüntetőleg Kovil felé rendelte előre, míg a kisebb hajók (K-val jelzett keleti hajócsoport) a Tiszába benyomúlva, azon fölfelé vitorláztak. Augusztus 28-án a török csapatok az egész flotillának védelme alatt megkezdték a Tiszán való átkelést. A C-redoute mindjárt a harc elején a törökök kezébe kerűlt, miután az azt védő 300 rác a török gályák és a H-nál felállított 12 lövegből álló ütegek első lövéseire elhagyta állását, mire itt nyomban jelentékeny török erők keltek át a folyó jobb partjára. Erre a D redoute védőrsége is, mely eddig eredményesen harcolt a vele szemben álló janicsárokkal, megkezdte visszavonúlását. Ugyanezt tették nemsokára a titeli várkastélyt megszállva tartó csapatok is, bár azok erősbítésére 2 vértes ezred előre rendeltetett, miért is Nehem tábornok anélkül, hogy I-nél álló hadának zömét harcba dobta volna, annál is inkább elrendelte a visszavonúlást, mert közben az ellenség mindig nagyobb tömegekben kelt át a Tiszán, de ezek a császáriak visszavonúlását egyáltalában nem zavarták.

A titeli ütközetben mindkét fél mintegy 3–400 embert vesztett halottakban és sebesültekben.

Az ütközetre következő napon augusztus 29-én a török sereg fele a nagyvezír parancsnoksága alatt a Tisza jobb partján ütötte fel táborát, míg a többi csapatok a szultán vezérlete alatt a balparton maradtak.[2]

> [1] Lásd a XVII/35. számú mellékletet.

> [2] Feldzüge des Prinzen Eugen id. h. 128–130.

« a) Események a titeli ütközetig. | KEZDŐLAP Tartalomjegyzék | c) További események a zentai csatáig. »