« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »

9. A varsói nagyhercegségben és Galiciában viselt hadjárat.

XX/28. számú melléklet.

A keleti hadiszíntéren viselendő háborúhoz osztrák részről április közepén a Ferdinánd főherceg parancsnoksága alatt mintegy 35.000 főből álló VII. hadtest a Pilica mentén Novemiastóval szemben Odrywolnál vonult fel.

Vele szemben Poniatowski a varsói nagyhercegségnek mintegy 25.000 főre menő csapatjait Varsónál egyesítette. Egy másik, mintegy 10.000 főnyi csoport május hónapban Dombrowski parancsnoksága alatt Posennél vonult fel s végül egy orosz segélyhad Gallitzin alatt Volhyniában gyülekezett, amelynek Vladimir-Volinszkból Lemberg felé kellett működnie.

Ferdinánd főherceg április közepén kezdte meg az előnyomulást és Poniatowskit április 19.-én Varsótól délre Raszyn-nál megvervén, azt Modlin felé szorította vissza.

Ferdinánd főherceg április 20.-án megszállotta Varsót és egyben Góra-Kalvarya-nál a Visztulán hidat veretett, hogy annak jobbpartján tovább folytassa a támadást. Ámde Poniatowski közben, hogy Gallitzinhez közeledjék, megkezdte előnyomulását a Visztula jobbpartján Lublin felé s így az osztrák csoportoknak május 3.-án ismét a folyó balpartjára kellett visszahúzódniok.

Miközben Poniatowski Sandomierž-t és Zamosc-ot megszállotta, Ferdinánd főherceg Thorn felé vonult, remélve, hogy ezáltal egyrészt Poniatowskit sikerül majd maga után vonni, s másrészt Thorn megszállása folytán a poroszokat a franciák elleni fölkelésre bírja és egyben a Danzigban horgonyzó angol flottával is összeköttetésbe lép. Ámde e feltevések egyike sem menvén teljesedésbe, a főherceg május 22.-én hadtestével Gombinból visszfordult, hogy Radomon át minél előbb Sandomierž-t elérje. Hátának fedezése céljából Dombrowskival szemben a főherceg Mondet altábornagyot 12.000 emberrel a Pilica és Bzura között hagyta vissza. Csakhogy Poniatowski május 14.-én Lublinba érve, nyomban intézkedett Sandomierž és Zamosc megszállása iránt s így előbbi május 18.-án, utóbbi pedig május 20.-án a lengyelek kezébe került. – Június 16.-án a helyszínre érve, a főherceg 18.-án rohammal bevette Sandomierž-t s aztán hadtestét Opatovnál egyesítette.

Közben a lengyelek és oroszok abban állapodtak meg, hogy előbbiek a Visztula bal, utóbbiak annak jobbpartján Krakó felé nyomulnak előre. – Erről hírt véve, Ferdinánd főherceg megkezdte visszavonulását Opatoviec felé, ahol a wagrami vesztett csata hírére július 9.-én a Visztula jobbpartjára kelt át, hogy aztán Vadovice-n át Prerau felé folytassa visszavonulását s aztán csapatjait részben itt, részben a Vág völgyében Zsolnánál helyezte el. Poniatowski és Gallitzin csak Krakóig követték a visszavonuló osztrákokat, ahol július 15.-én a lengyel-orosz had egyidőre egyesült. A znaimi fegyverszünet megkötése után a legyelek megmaradtak Krakóban, az oroszok pedig Tarnovba vonultak. – A znaimi fegyverszünet az ellenségeskedéseknek természetesen ezen a hadiszíntéren is véget vetett.

« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »