« h) Az osztrák erők egyesítése Klagenfurtnál. | KEZDŐLAP Tartalomjegyzék | Megjegyzések. Elmélkedések. »

i) Károly főherceg további visszavonulása Klagenfurt mellől.

Seregrészeinek Klagenfurt körül szerencsésen sikerült egyesítése után Károly főherceg immár vagy az említett város körül a csata elfogadását, vagy a szakaszonkénti további visszavonulást határozhatta el oly célból, hogy a francia sereg további előnyomulásának esetleg egy későbbi kedvezőbb terepszakaszban és lehetőleg még több erősbítést magához vonva, útját állja.

A két alternatíva közül a főherceg az utóbbit választotta, minek folytán március 28.-án, miután előtte való napon tudomására jutott, hogy a Tirolban vezénylő Kerpen Brixent feladva, Spork pedig a Puster völgyén át visszavonulóban van, csapatjainak egy részével St. Veitig húzódott vissza; Mercandin hadosztálya egyelőre Klagenfurt és Velden között maradt meg.

A francia sereg március 24-től 27-ig Tarvis környékén maradt, március 28.-án pedig Bonaparte Massena, Guyeux és Serrurier hadosztályait, mely utóbbinak parancsnokságát Chabot vette át, Velden és Villach között egyesítette. A következő napon Massenát Klagenfurt felé tolta előre, ahol az délután 2 órakor Mercandin utócsapataira bukkanván, azokat S. Donát felé szorította vissza.

Ennek hírére Károly főherceg a Gurk mögé való további visszavonulást rendelte el, ahol végre-valahára megállapodni és a csatát elfogadni szándékozott.

Bonaparte főhadiszállását 29.-én Klagenfurtba tette át, ahova 30.-án Guyeux hadosztályát is előrevonta; Chabot hadosztálya ellenben Villachnál maradt és parancsot kapott, hogy a Tirolból a Puster-völgyben előnyomuló Joubert-rel leendő összeköttetés helyreállítása céljából egy különítményt a Gail felső völgyében fekvő Mauthenre rendeljen ki.

« h) Az osztrák erők egyesítése Klagenfurtnál. | KEZDŐLAP Tartalomjegyzék | Megjegyzések. Elmélkedések. »