« Toborzás. | KEZDŐLAP Tartalomjegyzék | Tanácskozás a munkástanács ülésén. »

Antant vélemény.

Április 16-án a székely különítmény hírszerző csoportja Debrecenből, egy Bécsben tartózkodó ügynöktől nyert információ alapján, igen találóan a következőkben közölte a hadügyi népbiztossággal az antant felfogását az akkori állapotokról:

A Bécsben tartózkodó antant missziók körében meg vannak róla győződve, hogy a Kun kormány mint nem életképes magától fog szétesni. Ennek okai: Magyarország önmagát élelmiszerrel, kőszénnel stb. ellátni nem képes; a földmíves osztály a jelenlegi viszonyokkal nem ért egyet, mert a termése felett maga akar rendelkezni. Az antant tudja, hogy Magyarországnak az orosz szovjetköztársasággal még nincs meg a szoros összeköttetése, s így az egy esetleges támadással szemben nem lesz képes ellenállni. Az antant semmiféle akciót nem tervez, hanem bevárja a magyar szovjetkormánynak önmagától való teljes legyöngülését s akkor könnyen kierőszakolhatja a vezetők lemondását.

E jelentésnek utolsó passzusa mindenesetre nagyon megnyugtatólag hathatott a proletárvezetők kedélyére, de annál jobban rontották kedvüket a román frontról érkező sötétebbnél sötétebb hírek, ahol az ellenség április 16-án erőteljes támadásba átmenve, az előttük álló vörösöket fejvesztett visszavonulásra késztette. Erről alább bővebben szólunk majd.

« Toborzás. | KEZDŐLAP Tartalomjegyzék | Tanácskozás a munkástanács ülésén. »