« b) Szinán pasa 1594. évi hadjárata. Tata, Szent-Márton, Győr és Pápa eleste, de Komárom derekasan tartja magát. | KEZDŐLAP Tartalomjegyzék | Megjegyzések. Elmélkedések. »

c) Miksa főherceg és Erdődy bán beveszik Petrinját, Sziszeket, Hrastovicát, Górát, de azok hamarosan ismét török kézre kerülnek.

Mátyás testvére, Miksa főherceg, aki Károly főherceg halála után az elhúnyt gyermekeinek gyámja és Stájerország, Krajna, Karinthia s a horvát végek főkormányzója lett, Erdődy Tamás horvát bánnal karöltve, mindenekelőtt a Kulpa menti erősségeket akarta hatalmába ejteni. Ehhez képest Erdődy, Eggenberg, Rupert és Graswein hadaival egyesülvén, a parancsnoksága alatt álló 16.000 főnyi sereggel átkelt a Száván s július 22.-én[1] ostrom alá fogta Petrinját. Rusztán bég, a vár parancsnoka, derekasan védekezett, sőt több kirohanást is tett, de amikor az ostromlók a vár egyik tornyát megmászták, Rusztán pedig az egyik kirohanásnál kapott sebében meghalt, a kishitűvé vált védőrség éjjel kiszökött a várból és Kostajnicába menekült. Példáját Sziszek török őrsége is követte s így Erdődy augusztus elején nemcsak az említett két várat, hanem Lenkovics alvezére által Hrastovicát és Górát is hatalmába kerítette. Petrinja megszállásánál egyéb hadiszereken kívül 30 nehéz löveg került a győzők kezébe.[2]

Miksa főherceg, ahelyett, hogy a szerencsés kezdet után a hadműveleteket tovább folytatta volna, parancsot adott a sereg elbocsátására, aminek az lett a következménye, hogy a megvett erősségek szeptember végén ismét török kézbe kerültek vissza.[3]

> [1] Ortelius id. m. 150. szerint július 25.-én.

> [2] Ortelius id. m. 150.

> [3] Istvánffy id. m. XXVII. – Kerchelich, Hist. eccl. Zagrab. 300. – Katona id. m. XXVI. 749. – Newe Victoria und Zeytung… aus dem christlichen Veldlager bei Petrinia … (Bécs 1594.) – Syndromus rerum turcico-pannonicarum (Frankfurt 1627.) – Erben, Die Heranziehung des deutschen Ordens.

« b) Szinán pasa 1594. évi hadjárata. Tata, Szent-Márton, Győr és Pápa eleste, de Komárom derekasan tartja magát. | KEZDŐLAP Tartalomjegyzék | Megjegyzések. Elmélkedések. »