« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »

6. A XIII. hadtest Sarajevo megszállását követő hadműveletei.

Bosznia fővárosának megszállása után báró Philippovič táborszernagy mindenekelőtt azon fáradozott, hogy Sarajevoban és környékén a lakosság körében a rend és nyugalom helyre álljon. E célból augusztus 23.-án a Villecz-dandárt Visokara, a Polz- és Lemaič-dandárt pedig 24.-én a Visegrad felé vezető úton a Romanaj Planinák fölkelőktől való megtisztítására rendelte ki. A Villecz-dandár a visokai lakosság lefegyverzése után, az utóbbemlített két dandár pedig, miután Baltičinál arról értesültek, hogy a Romanja Planinán volt kisebb fölkelő bandák mind széjjel oszlottak, augusztus 27-ig ismét Sarajevoba tértek vissza.

A szeptember 2-ikára hajló éjjel beérkezett ama hírre, hogy a Romanja Planinán újból fölkelők mutatkoznak, a hadsereg parancsnoka a 6. hadosztályt felriasztván, azt még hajnalhasadta előtt útnak indította Mokro felé. Tegetthoff altábornagy előbb egy, később három oszlopban folytatta előnyomulását az igen nehezen járható és a fölkelők által megszállott Romanja Planina főgerince felé. Szeptember 3.-án a műúton előnyomuló középső oszlop már Mokro tájékán bukkant az ellenségre, mely délig tartó csatározás után hirtelenül eltűnt a közeli erdőségekben és többé nem is mutatkozott; a két oldaloszlop csak nehezen tudott előrejutni s ellenséggel egyáltalában nem találkozott. Tegetthoff altábornagy a hadseregparancsnokságtól vett rendeletre szeptember 4.-én a Romanja Planina megszállására a 38. ezred 21/2 zászlóalját és 2 vadász századot[1] visszahagyván, a többivel ismét Sarajevoba tért vissza.

Szeptember közepe táján a hadseregparancsnokság a fölkelőknek újabb csoportosulásáról kapott hírt, mire báró Philippovič táborszernagy részben a jelentett bandák széjjelűzésére, részben pedig a Drina felé már úgyis elhatározott előnyomulás bevezetésére az éppen beérkezett 1. hadosztályt rendelte ki, melynek műveleteiről az alábbiakban bővebben szólunk majd.

> [1] Báró Holtz, Die letzten Kämpfe und der Heimmarsch című műve 44. old. szerint a Romanja planina megszállására a 6. hadosztály egész 2. hegyi dandára 1/2 huszárszázaddal és 1 hegyi üteggel maradt vissza.

« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »