« 2. A hadműveletek második napja. | KEZDŐLAP Tartalomjegyzék | b) A mortarai ütközet 1949 március 21.-én. »

a) A sforzescai ütközet. 1849 március 21.-én.

XXII/7. számú melléklet.

Bès altábornagy 2. hadosztálya március 21.-én a reggeli órákban érkezett Vigevanora, honnan a La Rocca-dandárt Sforzesca-ra, ennek egy mindhárom fegyvernemből álló különítményt Borgo S. Siro-ra, a Casale-dandárt pedig Cattabrega-ra tolta előre.

Az e napon Zerboloból Vigevanora irányított osztrák I. hadtest parancsnoka, gróf Wratislaw altábornagy Schanz 5. huszárezredbeli alezredes parancsnoksága alatt egy 2 zászlóaljból, 2 lovasszázadból és 1/2 ütegből álló portyázó különítményt tolt előre. Ez a különítmény és a hadtest elővédét képező Strassoldo-dandár délután 1 óra tájban a Borgo S. Siroban lévő ellenséget visszavetvén, az elővéd-dandár Gambolo felé folytatta útját, míg Schanz alezredest különítményével a hadtestparancsnok azzal az utasítással rendelte Sforzescan át Vigevano felé előre, győződjék meg, hogy vajjon az említett városban van-e ellenség, és ha nem volna, akkor azt szállja meg. Délután 4 órakor Sforzesca elé érve, Schanz alezredes abban a hiszemben, hogy ott csak a Borgo S. Siroból visszavetett ellenség áll, támadásra indult, ámde a La Rocca-dandár ellentámadásba átmenvén, a különítményt heves küzdelem után Torrazza-ig szorította vissza. Szerencsére nemsokára ideérkezett Wohlgemuth altábornagy a Görger-dandár nagyobb részével, aki a Ticinon való átkelés után Sforzesca irányából az ágyúszót meghallván, sietve arra vezette csapatjait. A La Rocca-dandár friss csapatok beérkezését látva, négy ízben is elszánt támadást intézett az osztrákok által megszállt Torazza ellen, de ezeket Wohlgemuth eredménnyel verte vissza; majd amikor a Görger-dandár többi részei is a helyszínre érkeztek, délután 6 óra tájban az osztrákok mentek át támadásba és a La Rocca-dandárt ismét a Sforzesca-ra való visszavonulásra kényszerítették.

Közben a Strassoldo-elővéddandár is harcba elegyedett a Cattabrega-nál álló Casale-dandárral, de a nemsokára beálló sötétség a további harcnak úgy itt, mint Sforzescanál véget vetett, mire az olasz 2. hadosztály csapatjai az éj leple alatt Vigevanóra vonultak vissza. A szintén ide irányított 3. hadosztályból a főzés okozta időveszteség miatt délig csak annak egyik dandára, a másik dandár és a 4. hadosztály pedig csak délután 4 órakor, illetve az est beálltakor érkezett be. Károly Albert és Chrzanowski tábornok szintén dél tájban jutottak el Vigevanoba.

« 2. A hadműveletek második napja. | KEZDŐLAP Tartalomjegyzék | b) A mortarai ütközet 1949 március 21.-én. »