« A) Olasz hadszintéri események. | KEZDŐLAP Tartalomjegyzék | b) A turini (torinói) csata. 1706. szeptember 7.-én. »

a) Események a turini (torinói) csatáig.

XVIII/1. számú melléklet.

1706-ban, úgy mint az előző évben, a német hadszíntéren ismét Marlborough, Olaszországban pedig Savoyai Jenő volt a főparancsnok. Utóbbi az 1706-ra hajló télen Olaszországból Bécsbe sietett, hogy itt a háború folytatásához újabb eszközöket gyűjtsön. Távolléte tartalmára a parancsnokságot Reventlau altábornagynak adta át, akinek csapatai április elejéig 23.000 gyalogosra és 3.000 lovasra szaporodtak fel. Ugyancsak a franciák részén Felső-Olaszországban Vendôme tábornagy parancsnoksága alatt 40.000 gyalogos és 8.000 lovas állott.

Április közepén Vendôme a császáriak összeköttetéseinek megzavarása céljából Castigliona delle Stiviere-ből a Chiese völgyében Ponte San Marcon át Gavardo felé nyomult előre. Reventlau Calcinatonál útját állotta, de április 19.-én itt megveretvén, Trient felé vonult vissza.

Közben Savoyai Jenő herceg is újból Olaszországban termett s Gavardo-ban a visszavonuló Reventlau-val találkozván, ennek a visszavonulásra vonatkozó elhatározását helybenhagyta, sőt annak a felső Sarca-völgyébe való folytatását rendelte el.

Április végén Jenő herceg az Etsch mentén, ahol mintegy 38.000 embert gyűjtött egybe, támadólag lépett fel. Vendôme tábornagy ekkor a Garda-tótól mindkét oldalt fekvő terepszakaszok megszállvatartása mellett, főerejével Villafrancanál állott fel.

Közben a 42.000 emberrel Turint ostromló La Feullade már nagyon erősen szorongatta az ott parancsnokló Savoyai Ferenc herceget, aki sürgős segítséget kért Jenő hercegtől. Utóbbi nyomban eleget tett a felszólításnak és 18.000 embert, köztük 10.000 főnyi frissen nyert erősbítést, a Hesseni herceg alatt az Etsch balpartján hátrahagyva, 30.000 emberrel Badia–Polesella-n át a Po jobbpartján vonult, hogy annak mentén Turinba meneteljen.

A franciáknál időközben Vendôme-tól az Orléansi herceg vette át a parancsnokságot, aki Jenő herceg támadó előnyomulásának és Polesella-nál a Po jobbpartjára történt átkelésének hírére eleinte a Panaro mentén akart ellenfelével szembeszállni, de amikor a Hesseni herceg szintén támadólag nyomult előre az Etschen át, az új francia fővezér seregét a Mincio mögé vonta vissza, azzal a szándékkal, hogy Jenő herceget megelőzve, a turini csoporttal karöltve, a Tanaro mentén tartóztassa fel annak további előnyomulását.

Közben a Hesseni herceg a Mincion is átkelve, Castiglione delle Stiviere ostromához fogott. Vele szemben az Orléansi herceg egy kisebb csoportot hagyott vissza Medavi tábornok parancsnoksága alatt.

Ezalatt Savoyai Jenő Carpin és Piacenzán át Stradella felé nyomult előre, honnan egyenesen Turinnak tartott, de ott az Orléansi herceg a francia főerővel megelőzte. Mindazonáltal Jenő hercegnek sikerült Villastelone-nál Savoyai Ferenc herceggel egyesülni s most már azzal együtt a Turinnál álló franciák megtámadására nyomult előre.

« A) Olasz hadszintéri események. | KEZDŐLAP Tartalomjegyzék | b) A turini (torinói) csata. 1706. szeptember 7.-én. »