« Megjegyzések. | KEZDŐLAP Tartalomjegyzék | Megjegyzések. »

Augusztus 23-ika.

A kapott parancs folytán a 31. hadosztály az éj folyamán, 23-án reggel 6 h 30’-től kezdve pedig már a 32. hadosztály is megkezdte 2 oszlopban a folyón való átkelést. A 29. hadosztály a Misar és Jevremovacra vezető utak között a város szélétől 2–3 km-nyire, tovább nyugatra pedig a város szélén emelt erődítéseket tartotta megszállva. A szerbek az éj folyamán teljesen nyugodtan viselkedtek.

A 31. hadosztály támadása a délelőtt folyamán a hadtestparancsnokság sürgetése dacára sehogy sem tudott előbbre jutni. Erre a 32. hadosztály is harchoz fejlődött a 31. hadosztály és a jevremovaci út között és délután 3 h-kor megindult a IV. hadtest egységes támadása, amelyhez a 29. hadosztály jobbszárnyán levő 6 zászlóalj is csatlakozott.

Este 6 h-ig a szerbek erős ellentámadása elől a IV. hadtestnek kissé hátrább kellett vonulnia s ekkor a szerb nehéz tüzérség megkezdte a város és a hidak bombázását.

Miután a IV. hadtest csapatjai az éjjeli menet és az eddigi harcok folytán már nagyon ki voltak fáradva, Tersztyánszky lovassági tábornok e napon már nem találta helyénvalónak a támadás folytatását, sőt nemsokára rá arról is lemondott, hogy másnap az 5 zászlóaljnyi hadtesttartalék bevetésével keresse a döntés előidézését, hanem arra az elhatározásra jutott, hogy hadtestét az éj folyamán ismét a Száva északi partjára vonja vissza, melyet aztán a 29. hadosztálynak is követnie kellett.

Ennek az elhatározásnak a végrehajtását a szerbek, csodálatos módon, elég nyugodtan tűrték. A város és a hidak bombázása a késő éjjeli órákba is belenyúlt, azonban anélkül, hogy abból jelentékeny kár keletkezett volna. Mire a IV. hadtest és vonatok a hidakon átkeltek, már teljesen világos nappal lett. Ekkor fogott csak hozzá a 29. hadosztály gyenge reggeli köd leple alatt a visszavonuláshoz, amelyet a szerbek szintén nem zavartak meg. Jól és ügyesen elosztott és alkalmazott tüzérségi tűzzel sikerült ugyanis őket tévedésbe ejteni, úgy, hogy még a hidak lebontása idején is, délelőtt 8 h 45 perc táján, a szerb tüzérség még mindig a mi csapatjaink által rég elhagyott városszéli fedezékeket lövöldözte. Csak déltájban irányították a szerbek tüzérségi tüzüket a Száva északi partjára.

« Megjegyzések. | KEZDŐLAP Tartalomjegyzék | Megjegyzések. »