« Román front. | KEZDŐLAP Tartalomjegyzék | Beresteanu alezredes jelentése. »

Dimitriu ezredes jelentései.

Március 25-én a belgrádi francia hadsereg parancsnoksághoz beosztott Dimitriu ezredes 7. szám alatt többek között a következőket jelentette az erdélyi csapatok parancsnokságának: A Magyarország által Romániának megüzent háborúra vonatkozó értesítést a francia hadsereg vezérkari főnöke közölte velem, aki arról a Kun Béla magyar miniszter és Lenin között lefolyt és beszélgetés közben lehallgatott táviratból vett tudomást. Ez az információ telefon útján is megerősítést nyert a budapesti angol missziónak egy tisztje által… A szerb vezérkar főnökének helyettese szerint: bár Magyarország összes szomszédainak, akiktől valami visszakövetelni valója van, megüzente a háborút, azért az elsősorban Románia ellen irányul. Ami pedig a bolsevizmust illeti, biztos, hogy az nem fog Szerbiába behatolni. Az aradi francia lovasdandár parancsnoka közli, hogy Magyarországon 42 éves korig minden fériúnak mozgósítását rendelték el.

Ugyancsak március 25-én a román nagy főhadiszállásnak is küldött Dimitriu 8. szám alatt egy kimerítő táviratot, amelyből a legfontosabbakat az alábbiakban közöljük: „Megerősítik az összes 16 és 42 év közötti férfiak mozgósításának elrendelését, mely mozgósítást a lakosság nagy elragadtatással veszi tudomásul, Aradon és Szegeden a mozgósítást a franciák megakadályozták. A francia hadsereg parancsnokság energikus követelésére a 16. francia hadosztály Magyarországon kívüli területre, Szegedre irányíttatott. A francia vezérkari főnök véleménye szerint a magyar mozgósításra való tekintettel az erdélyi hadsereg megerősítése okvetlenül szükséges, mivel bizonyos, hogy a magyarok offenzivája a románokkal szemben veendi kezdetét. A franciák a románokat és cseh-szlovákokat kérik, kövessenek el mindent, hogy a magyarok összeköttetése az ukránokkal lehetetlenné tétessék. A szövetségesek már megtették a szükséges intézkedéseket, hogy Magyarország Európa többi részétől elkülöníttessék. Itt egy nagy nemzetközi hadsereg felállításának eszméjével foglalkoznak, hogy azzal a Keleti-tengertől a Fekete-tengerig egy hatalmas barriéret állítsanak fel az oroszországi és közép-európai bolsevizmus közé, mivel Budapest megszállását nem tartják elegendőnek Európa békéjének biztosítására. Itt az a meggyőződés, hogy itt nemcsak román, hanem az összes szövetségeseket érdeklő ügyről van szó, amint az Kun Béla és Lenin tárgyalásiból kitűnik.

Március 28-án 10. szám alatt többek között azt táviratozta Dimitriu a nagy román főhadiszállásnak: Vett hírek szerint Békéscsaba környékén nagy csapatösszevonások vannak folyamatban. Vyx alezredes a budapesti nemzetközi misszió összes tagjaival elhagyta Magyarországot és Szegedre érkezett. A jugoszláv lapok közlése szerint a magyarok forszírozott mozgósítást rendeltek el; az utcákon és a korcsmákban található összes embereket erőszakkal lefogták és a kaszárnyákba vitték; aki ellenkezni mert, azt a helyszínen agyonlőtték.

« Román front. | KEZDŐLAP Tartalomjegyzék | Beresteanu alezredes jelentése. »