« e) Badeni Lajos őrgróf erdélyi hadjárata Thököly ellen. | KEZDŐLAP Tartalomjegyzék | Megjegyzések. Elmélkedések. »

f) A boszniai, horvát-szlavonországi és dalmáciai események.

XVII/1. számú melléklet.

Boszniában és Horvát-Szlavonországban ez évben nagyobbára csak portyázó hadműveletek folytak. Február elején a pozsegai helyőrség egy portyázó különítménye Banjalukát lepte meg és azt félig felégette. Hasonló vállalatot hajtott végre a gradiskai helyőrség Kosarac ellen, melyet kirabolt és 15 házát fölgyújtotta. Visszamenet azonban a különítmény egy a Száva mentén rá leselkedő banjalukai osztag kelepcéjébe került, mely alkalommal sok ember és egész zsákmánya odaveszett.

Március 22.-én horvát nemzetőrcsapatok az Unán átkelve, több ottani helységet megsarcoltak. Ezt megbosszulandók 5000 török Bród alá szállt, melyet a császáriak önként feladtak. Valamivel később Dubica előtt jelent meg egy török csapat s július 11.-én annak védőrségéből 150 embert kaszabolt le. Ennek megtorlásául még ugyanaz nap Vidakovic parancsnoksága alatt egy portyázó különítmény Krupa-ig nyomult előre, s az ott parancsnokló agát leterítve, több fogollyal és értékes zsákmánnyal tért vissza Dubicába. Azonkívül a császáriak még több, Bosznia belsejéig terjedő sikeres portyázást hajtottak végre, ellenben Pozsega parancsnokának, gróf Draskovichnak egy 500 rác hajdúból álló portyázó különítménye oly szerencsétlen körülmények között keveredett harcba, hogy abból mindössze 30 embernek sikerült megmenekülnie. Egyébként Pozsegát a császáriak december havában végleg odahagyták, melyet a törökök nyomban megszállottak 200 emberrel.

Dalmáciában szintén csak kisebb vállalatok fordultak elő. Ezek közül a legnevezetesebb a hercegovinai pasa által Niksic területére végrehajtott portyázás volt, de ez rosszul végződött a törökökre nézve, mert az április 30.-iki összeütközés alkalmával az említett pasa a velenceiek fogságába került.[1]

> [1] Kriegs-Chronik Öst. Ungarns, III/1. 133–134.

« e) Badeni Lajos őrgróf erdélyi hadjárata Thököly ellen. | KEZDŐLAP Tartalomjegyzék | Megjegyzések. Elmélkedések. »