« Szeptember 11-ike. | KEZDŐLAP Tartalomjegyzék | Szeptember 12-ike. »

Megjegyzések.

A Krupanjtól délre és délnyugatra huzódó főmagaslati vonulat elfoglalásával csapatjaink igen szép siker és megbecsülhetetlen nagy előnyök birtokába jutottak. Innek nyitva állott az út egyrészt Krupanj–Zavlakán, másrészt Krupanj–Stolicán-át az ellenséges főerő oldalába és hátába, továbbá az előbb említett és a Gucevo-magaslat mentén Loznica felé, miáltal az 5. hadsereg félbemaradt hadműveletei hathatósan elősegíthetők és támogathatók voltak.

Hogy azonban a siker teljes legyen, ép most nem lett volna szabad tágítani, hanem ütni kellett volna megszakítás nélkül tovább a vasat a XVI. hadtest által is még legalább egy-két napon át, amíg a helyzet annyira megérik, hogy kedvezőtlen fordulatoktól többé tartani nem kellett volna. Ily helyzetben és körülmények között a hadvezérnek hajthatatlannak és keményszivűnek is kell tudni lenni és ha ez momentán a csapatoknak rosszul is esik, később maguk is belátják, hogy e könyörtelenségre saját jól felfogott érdekükben is szükség volt, mert így aránylag sokkalta kisebb fáradalmak és kevesebb vérveszteség árán biztosabban megalapozott és jóval nagyobb sikerek és eredmények birtokába jutnak. A jelen esetben a kilátásban lévő nagy sikerek érdekében, másrészt a XV. hadtesttel szemben köteles bajtársiasságból is, hogy annak is alkalom adassék, miszerint a végleges sikert a maga körletében minél kevesebb fáradsággal és veszteséggel kivívhassa, nemcsak jó, hanem elengedhetlenül szükséges is lett volna, hogy a XVI. hadtest szeptember 12-én az ellenség üldözését a legenergikusabban folytassa.

Szó sincs róla, a négynapi kemény harcok és fáradalmak után rájuk fért és jól is esett a XVI. hadtest csapatjainak az elrendelt egynapi pihenő, de egy-kétnapi további megfeszített munka után még kiadósabb és tartósabb pihenő jutott volna nemcsak nekik, hanem alighanem az egész balkán haderőknek osztályrészül. Nagy, beláthatatlan nagy sikerek kulcsa volt e napon a XVI. hadtest, illetve Potiorek táborszernagy kezében; kár, hogy ezt a kulcsot a balkán haderők főparancsnoka a maga előnyére kihasználni elmulasztotta.

« Szeptember 11-ike. | KEZDŐLAP Tartalomjegyzék | Szeptember 12-ike. »