« 72. sz. melléklet A román vezérkar ápr. 30-i összegező jelentése. | KEZDŐLAP Tartalomjegyzék | 74. sz.melléklet Az 1919. május 2-i munkás- és katonatanács gyűlésének lefolyása. »

73. sz. melléklet
Böhm 1919. május 1-jei rendelkezései

a) Kel. hads. főparság különvonata. 1. 229., 5/1., 10/40. –s. 53/khp. Keleti hadsereg parancsnokság hadműveleti osztálya Gödöllő. Kiadandó valamennyi parancsnokságnak, munkás- és katonatanácsnak, a következő parancs: Tudomásomra jutott, hogy egy esetben ellenforradalom gyanúja vagy vádja alatt álló egyént minden erre hivatott forradalmi törvényszéki tárgyalás nélkül kivégeztek. Ez az eljárás beleütközik forradalmi kormányzótanácsnak ide vonatkozó rendeleteibe és a legélesebben szembehelyezkedik a tanácsköztársaság kormányzati elveivel s közönséges bűntett jellegével bír. Mindazok, akik ilyen cselekedetet elkövetnek, diskreditálják a tanácsköztársaságot és a proletárforradalmat, tehát ellenségei a proletárságnak és a proletáruralomnak. Mindezeket figyelembe véve ezúton is szigorúan megtiltom, hogy bármely katonai hatóság vagy a hadműveleti területen lévő katona- és munkástanács forradalmi törvényszéki tárgyalás nélkül bármely ítéletet végrehajtson. Elrendelem, hogy minden elfogott vagy gyanú alatt álló egyén minden egyes esetben az erre illetékes forradalmi törvényszék elé állíttassék és csak a forradalmi kormányzótanács rendeletei értelmében meghozott és szabályszerű ítélet lehet mértékadó. Mindazok, akik e rendeletem ellen vétenek, akik bárkit megbüntetnek vagy kivégeznek, közönséges bűntettet követnek el, s ezért a rögtönítélő törvényszék elé állítandók és a legsúlyosabb büntetésben részesítendők. Azok, akik az ítéletet végrehajtják, közönséges gonosztevő szabadcsapatnak tekintendők és mint ilyenekkel kell velük eljárni. Jelen parancsom a legszélesebb körben, lapok és falragaszok útján kihirdetendő. A munkás- és katonatanácsoknak kötelességévé teszem, hogy a hadműveleti területen esetleg előforduló, a rendeletben említett bűntettet hozzám haladéktalanul jelentsék be, s azoknak elkövetőit tartóztassák le, s adják át a hadsereg-főparancsnokság rögtönítélő törvényszékének. Böhm hadsereg-főparancsnok.

b) 50 ekhp. hadműveleti osztály Szolnok, Nemzeti szálló. S. s. ke. had. fparság különvonata 116.183. 1. 10/30. m.

Kérem alábbi rendeletet kiadni: 1. Valamennyi hadoszt. parsághoz. 2. Valamennyi hadműveleti területen lévő katona- és munkástanácsnak.

Ismételten jelentés érkezett hozzám, hogy hadműveleti területen részben egyes parancsnokságok, részben különböző munkás- és katonatanácsok különböző elnevezések, mint politikai terrorcsapat, helyi vörös csapat stb., csapatokat toboroznak, alakítanak és ezeket különböző karhatalmi, sőt helyenként a forradalmi kormányzótanács rendeleteit túllépő célokra használják fel. A forradalmi kormányzótanács rendelete értelmében senkinek sincs joga az országban más csapatokat toborozni, mint a hadügyi és belügyi népbiztosságoknak. Minden egyéb csapattoborzás, ha legjobb szándékkal is történik, könnyen ellenforradalmi tendenciákat szolgálhat, ennélfogva elrendelem, hogy a hadműveleti területen levő valamennyi, a hadsereg vagy vörösőrség rendszeresített állományába és hadirend alakulataiba be nem osztott úgynevezett politikai terrorcsapat vagy más elnevezés alatt működő külön csapat haladéktalanul feloszlatandó és az ott lévő katonák a vörös hadsereg kötelékébe besorozandók. A jövőben mindazok, akik ilyen önkényes politikai terrorcsapatokat alakítanak, vagy azokat vezetik, vagy azokban részt vesznek, haladéktalanul rögtönítélő törvényszék elé állítandók. Jelen rendeletem végrehajtásával és ellenőrzésével a hadosztály parancsnokságok politikai megbízottait bízom meg, Böhm s. k. hads. parnok.

Ehhez a hadsereg parancsnokságnál még a következőket fűzték hozzá: Mivel a hadügyi népbiztosság ezen rendelettel a politikai terrorcsapatokat megszüntette, annál kevésbé van létjogosultságuk a katonai terrorcsapatoknak, s így azok azonnali feloszlatása elrendeltetik.

c) Hadműveleti osztály Szolnok. S. s. Kel. hads. főparság különvonata, 118, s. 131. 1., 10/30. m. Kérem az alábbi rendeletet kiadni: 44/khp. A hadműveleti területen levő valamennyi munkás- és katonatanácsnak! A vörös hadsereg kötelékébe tartozó katona elvtársak, akik a proletárság ügyéért, a proletáruralom fenntartásáért harcolnak, ismételten elém járultak panasszal, hogy míg ők a harctéren küzdenek a proletárságért, addig a lakásaikat elrekvirálják, lakásaikba másokat szállásolnak be, élelmiszereket elrekvirálnak. Ez az eljárás teljesen méltánytalan. Mindazoknak, akik a frontmögötti munkástanácsokban dolgoznak, különös tekintettel kell lenni azokra, akik a vörös hadsereg kötelékében életükkel és vérükkel áldoznak a proletárságért. Ennél fogva elrendelem, hogy a vörös hadsereg kötelékében dolgozó katonáknál, legyenek azok akár parancsnokok, akár vörös katonák, semmi néven nevezendő beszállásolások, rekvirálások nem eszközölhetők. A munkástanács állítsa mindazokat a közegeket, akik e rendelet ellen vétenek, a forradalmi törvényszék elé. Jelen rendelet a helyi lapokban közzéteendő. Böhm s. k. hds. főparancnsok.

d) Hadműveleti osztály, Szolnok, s. Kel. hads. főparság különvonat, 119, 95/1, 10/30. m. Kérem az alábbi rendeletet kiadni: 45/hkp. Valamennyi hadosztály parancnsoksághoz és hadosztály politikai megbízotthoz. A hadsereg-főparság „Proletárhadsereg” címmel a főhadiszálláson megjelenő hivatalos lapot fog kiadni. A legközelebbi napokban a szellemi termékek országos tanácsának egy kiküldöttje fog megjelenni a hadosztályparságnál, általában a pártlapok, a hivatalos hadsereg-közlöny és a szociális felvilágosító iratok terjesztése céljából. Nevezett kiküldött minden tekintetben legnagyobb mértékű támogatásban részesítendő. Segítségére kell lenni, hogy a Proletárhaza, a Népszava, a Vörös Újság, végül a szociális felvilágosító iratok minél könnyebben, minél gyorsabban a vörös katona kezébe kerüljön. Hadsereg-főparancsnokság.

« 72. sz. melléklet A román vezérkar ápr. 30-i összegező jelentése. | KEZDŐLAP Tartalomjegyzék | 74. sz.melléklet Az 1919. május 2-i munkás- és katonatanács gyűlésének lefolyása. »