« A marossényi ütközet. 1849. június 21-én. | KEZDŐLAP Tartalomjegyzék | A jaádi ütközet. 1849. junius 27-én. »

A borgó-prundi ütközet.
1849. junius 22-én.

Dobay ezredes Marossény felől visszavonult előhadcsapatjainak a borgó-prundi előkészített állásban való felvétele után, rendelkezésre álló 4 zászlóaljával és 3 lövegével szívós ellenállást szándékozott kifejteni.

Grotenhjelm junius 22-én reggel 9 óra tájban Borgó Prund előtt megjelenvén, csapatjait a magyarok elsáncolt állásával szemben következőleg állította csatarendbe: a Springensfeld alezredes által vezényelt 1. harcvonalnak jobb szárnyára az egyik orosz vadász zászlóaljat 4 löveggel, közepére a Károly Ferdinánd ezred 1. zászlóalját és a 2. kordon zászlóaljat, balszárnyára 1 orosz vadász zászlóaljat 4 löveggel; a Samarin orosz ezredes parancsnoksága alá helyezett 2. harcvonalba 3 orosz zászlóalj, egy szakasz Miksa-chevauxlegers a kozákokkal és 1/2 hatfontos üteg jutott.

A harcot az első harcvonalbeli 8 lövegnek a sáncok ellen irányított kereszttüze vezette be, mialatt az előretolt csatárrajokkal előrenyomuló két osztrák zászlóalj arcban, az orosz jobbszárny zászlóalj pedig az állás oldala ellen nyomult támadólag előre. Alig hogy e csapatok a sáncokhoz rohamtávolságra értek, Dobay a megkerüléstől való félelmében megkezdte a Besztercére való visszavonulást, mely Olaszfaluig (Wallendorf) az ellenség által üldöztetve, egyébként azonban elég jó rendben hajtatott végre. A szövetséges hadak elővéde Kici és Jaád között, a zöm pedig Borgó Ruszon állapodott meg.

Az osztrákok a borgó-prundi ütközetben 9 halottat és 20 sebesültet, az oroszok 3 halottat és 19 sebesültet vesztettek; a magyarok vesztesége – 54 foglyul esettet kivéve – ismeretlen.

Pavlov tábornok a borgó-prundi ütközet napján két oszlopban Ilova-Mikére nyomult előre, ahol a magyarok 2 zászlóalj gyalogságot, 1 lovas századot és néhány löveget gyüjtöttek össze; e csapatok eleinte ugyan támadólag léptek fel, de az ellenséges túlerő által Földrán át, ahol időlegesen újból állást foglaltak, visszavettetvén. Naszódra húzódtak vissza; veszteségük holtakban és sebesültekben 40 fő, foglyokban 32 fő; a szövetségesek vesztesége ismeretlen.

Grotenhjelm most egyelőre megállapodni szándékozott s e célból a Pavlov oszlopnak osztrák csapatjai által Ilova-Mike, Szent-György és Rodna helységeket megszállatván, többi csapatjait Borgó-Rusznál gyűjtötte össze s Beszterce felé Jaádig csupán gyengébb elővédet tolt előre.

« A marossényi ütközet. 1849. június 21-én. | KEZDŐLAP Tartalomjegyzék | A jaádi ütközet. 1849. junius 27-én. »