« 9. Napoleon folytatólagos előnyomulása Vitebszkig; az oroszok visszavonulása Szmolenszkre. | KEZDŐLAP Tartalomjegyzék | 11. A borodinoi csata 1812 szeptember 7.-én. »

10. Napoleon folytatja előnyomulását Moszkva felé.

Közben Napoleon megtudta, hogy a Polocknál visszahagyott St. Cyr augusztus 18.-án Wittgenstein hadtestét szintén visszavetette és hogy Reynier és Schwarzenberg a július 17.-én támadásba átment Tormaszov seregét augusztus 12.-én Gorodecno mellett megverték és eredeti felállításába, a Styr mögé való visszavonulásra kényszerítették. Miután ezek szerint Napoleonnak oldalai miatt nem kellett aggódnia, s mivel másrészt Szmolenszk elfoglalásával természetszerűen meg nem elégedett, mi sem volt természetesebb, mint ama elhatározása, hogy a támadó előnyomulást egészen Moszkváig folytatja.

Az oroszok Szmolenszktől kezdve egyfolytában vonultak vissza Moszkva felé. Barclay ugyan többször kísérletet tett a megállásra, de végeredményben ebből mégsem lett semmi. Végre a cár, az orosz népnek a folytonos hátrálások miatti elégedetlenségét és zúgolódását látva, Barclay helyébe augusztus 29.-én fővezérré Kutusovot nevezte ki, aki a főparancsnokságot a mondott napon Gsack-ban át is vette, de egyelőre a visszavonulást még tovább folytatta. A Konovnicin tábornok által vezetett 25 zászlóaljból és 98 lovasszázadból álló utóvéd és a nyomában levő franciák közt szeptember 4.-én Gridnevonál, 5.-én pedig Kolockoi monasztirnél jelentéktelenebb ütközetek fejlődtek ki, melyek után az új orosz fővezér seregét a Kalodza patak mögött az új moszkvai műúttól kétoldalt Sevardinotól Borodino-n át a Moszkva folyóig csatarendbe állította, szándékában lévén itt a főváros védelmére a döntő csatát megvívni.

Napoleon, aki Gsack tájékán tartott rövidebb pihenő után előnyomulását 3 oszlopban tovább folytatta, augusztus 4.-én, mint már fentebb említettük, Gridnevo-nál, a következő napon pedig a Kolockoi monostornál az ott időlegesen helytálló oroszokat visszavetette, sőt még ugyancsak augusztus 5.-én a Kalodza patak mögött állást foglalt oroszok balszárnya elé Gorcsakov tábornok parancsnoksága alatt Sevardino-ra előretolt 12 zászlóaljból és 16 lovasszázadból álló csoportot az Utica–Szemenovszkoje vonalában levő főállásba szorította vissza.

Ennek megtörténte után Napoleon seregét szeptember 5. és 6-ike folyamán az orosz állással szemben felvonultatta.

« 9. Napoleon folytatólagos előnyomulása Vitebszkig; az oroszok visszavonulása Szmolenszkre. | KEZDŐLAP Tartalomjegyzék | 11. A borodinoi csata 1812 szeptember 7.-én. »