« A románok tudtul adják a demarkációs vonal átlépését. | KEZDŐLAP Tartalomjegyzék | Kratochwil ezredes átirata Neculcea tbkhoz. »

A magyar csapatok magatartását szabályozó hadügyminiszteri rendelkezések.

A magyar kormány a Vyx alezredes jegyzékében foglaltak ellen tiltakozást jelentett be, s ezért nem is értesítette azonnal annak tartalmáról a csapatokat, csak december 18-án hagyta meg a hadügyminisztérium a kolozsvári katonai kerületi parancsnokságnak, hogy a magyar csapatok vérontás elkerülésére fegyvert ne használjanak, de helyükön maradjanak. Ha a románok a lefegyverzést követelnék, akkor a csapatok tiltakozás bejelentése mellett fokozatosan vonuljanak vissza. A kerületi parancsnokságoknak, póttesteknek stb. mint nem kimondottan harcoló parancsnokságoknak azonban még ekkor is helyeiken kellett maradniok. (1918. december 18-án kelt 33.903/eln. 1.). Hasonló utasítást kaptak a többi kerületek is. (1918. december 19-én kelt 34.051/eln. sz.)

Ezt a rendelkezést Böhm államtitkár december 18-án Apáthy főkormánybiztossal is közölte, aki azt nyomban tudomására hozta Kratochwil ezredesnek. Ez a telefonközlés következőleg hangzott:

„1663/1918. sz. 1918. évi december 18-án délelőtt 11 óra 25 perckor. Böhm államtitkár telefonon közli: Vyx alezredes értesítette a kormányt, hogy a román csapatok stratégiailag fontos pontokat, köztük Székelykocsárdot, valamint több más erdélyi várost ideiglenesen, míg a francia csapatok beérkeznek, jogosultak megszállani. A stratégiai fontos pontokon a fegyverszünet értelmében jogunk van fegyveres erőt tartani. Ezért a fegyveres erők egy része feltétlenül a megszállott pontokon tartandók, esetleges lefegyvereztetésük ellen óvást kell emelni és ha a lefegyverzés mégis megtörténnék, úgy a vérontás kerülendő és a lefegyverzésről, annak időpontjának és az átadott fegyverek minőségének és számának pontos megjelölése mellett tiltakozás kifejezésével jegyzőkönyv veendő fel. Erről a hadügyminisztérium a katonai parancsnokságot (Kolozsvárt) ma táviratilag értesíti.”

December 21-én éjjel 12 óra 30 perckor a kolozsvári katonai kerületi parancsnokság a hadügyminiszternek 1776. sz. következő sürgönyét vette:

„Katonai kerületi parancsnoknak Kolozsvár. Válasz a 18.085. Präs, sürgönyére: Eddig kiadott intézkedéseim a csapatparancsnokságokra és más katonai alakulatokra vonatkozólag a Vyx alezredes és Landrot ezredes által átadott utolsó kötelező és hivatalos nyilatkozatuk alapján tovább is teljes érvényben maradnak. A román csapatok fel vannak hatalmazva, hogy elfoglalhatnak kizárólag a demarkációs vonalon innen levő stratégiai pontokat, de semmi esetre sincsenek felhatalmazva területek elfoglalására. A magyar csapatok és más alakulatoknak ennek következtében joguk van a demarkációs vonalon belül helyben maradniok. A magyar polgári közigazgatás egész Erdély területén helyén marad, annál is inkább, mivel a fegyverszüneti szerződés nem tartalmaz más intézkedést. A román vezérkar követelése egyenesen ellenkezik nemcsak a fegyverszüneti szerződéssel, hanem az antant részéről erre vonatkozó felfogással. (Hadügyminiszter 34.281. präs 1. dep.)”

Ezt a táviratot Kratochwil ezredes Apáthy főkormánybiztossal egyetértőleg teljtartalmúlag tovább adta francia nyelven Beresteanu ezredes román összekötő tisztnek Nagyszebenbe a román főhadiszállással való közlés végett. A maga részéről Kratochwil ezredes a következőket fűzte a távirat végéhez: „Protestálok a román főhadiszállás által szerkesztett és az Ön részéről ma hozzám juttatott távirat tartalma ellen.”

« A románok tudtul adják a demarkációs vonal átlépését. | KEZDŐLAP Tartalomjegyzék | Kratochwil ezredes átirata Neculcea tbkhoz. »