« Megjegyzések. | KEZDŐLAP Tartalomjegyzék | Megjegyzések. »

Május 3.

Ámde a szélrózsa minden irányában szétszéledt és felbomlott csapatok között nem egykönnyen lehetett legalább némileg ismét rendet teremteni.

A helyzetről, melyet – úgy ahogyan arról a vörös hadvezetőség tájékozva volt – a 75. sz. melléklet tüntet fel, május 3-án de. 9 órakor a keleti hadsereg parancsnokság a következő jelentést adta ki:

A 6. hadosztály Nagykőrösön állomásozó 101. dandárcsoportjából 2 zászlóalj de. 9 órakor Törtel felé útba indíttatott, ezt déli 12 órakor egy újabb zászlóalj követi. Kecskeméten a 47/I., II., III. zászlóaljak, egy fél lovasszázad, 2 üteg alakulóban. A harcra nem alkalmas csapatrészek éspedig 46. dandár Ócsa–Alsónémedi, 101. dandár Sári–Gyón környékére helyeztettek át.

Árky-csoport: ma reggel Ceglédről előnyomulását Abony felé megkezdette és de. 8 óra 30 perckor Abonyt elérte, ahonnan 150 fehér gárdista 2 géppuskával Szolnok felé elmenekült. A csapat helyzete a következő: Jobbszárnyon tengerészdandár. Törtel és Abony közt; közép 1. vörös ezred Abonyban; balszárny bihari vörös gárda Abonytól északra, tartalékban Cegléden 1. nemzetközi vörös ezred orosz és német zászlóaljai, továbbá az 1/V. vadász zászlóalj maradványai. A támadó csoport parancsnoka Steinbrück elvtárs. A csapatok hangulata emelkedett, fegyelem jó.

Sárói-Szabó csoport: A románok az éj folyamán Tiszafürednél megkísérelték az átkelést a Tiszán, ezen kísérlet a csapatok ellenállásán meghiúsult.

1. hadosztály töredékei, kb. 1000 harcra nem alkalmas fő, parancsot nem teljesít. Budapestre való hazaszállítását kierőszakolta, jelenleg Jászárokszállásra irányíttattak.

4. hadosztály tovább harcolni nem akaró két zászlóalja a Dunántúlra való hazaszállítását kierőszakolta. Rákoson lefegyvereztettek. A hadosztály Újszász–Nagykáta között gyülekezik.

Székely különítmény összevonása Aszód–Tura környékére folyamatban.

5. hadosztály parancsnokság Füzesabonyban; csapatai teljesen szétzüllöttek és elszéledtek: egy töredéke, kb. 150 fő, Miskolcról délre rabol, fosztogat.

3. hadosztály helyzete változatlan.

Ellenséges helyzet: Szolnokról telefonon a következő értesítés jött: Szolnokra a román csapatok nem vonultak be; még mindig a Tisza keleti partján vannak. A szolnoki fehér gárdisták már három ízben küldöttségileg kérték a románoktól a város megszállását, ami azonban eddig nem történt meg. A csehekről újabb hírek nem érkeztek. (Kel. hads. parancsnokság. 503/6. hdm. sz.)

Egyébként az egyes csoportok állapotáról és működéséről a következő jelentések számolnak be:

Az Árky-csoport de. 11 óra 45 perckor a következőket jelentette: Számuelly népbiztos a csapatokkal Abonyt rövid harc után elfoglalta. Abonyt kb. 150 fehér gárdista géppuskákkal védte. Csapatunk előnyomulását Szolnok felé folytatja. Kémhírek szerint Szolnokon kb. 200 fehér gárdista tartja fenn a belrendet. Románok csak a Tisza keleti partján vannak. Ismételt felszólítás ellenére nem voltak hajlandók Szolnokra bevonulni. (503/3. hdm. sz.)

Ugyanez a csoport du. 4 órakor a következőket jelentette:

A Steinbrück-csoport az 1. vörös ezreddel du. 3 óra 15 perckor három km-re közelítette meg Szolnokot. Onnan 2 ágyúból és géppuskából tüzet kapott, melyet a saját gyalogság és az ágyús üteg viszonzott. A tengerész dandár csapatai parancsot kaptak Tószegre előnyomulni és a Tiszát Tiszavárkonytól Sármay tanyáig megfigyelni. (Bp. csop. parancsnokság 503/6. hdm. szám)

Később 503/9. hdm. szám alatt az említett csoportparancsnokság még a következőket jelentette:

A Steinbrück elvtárs vezetése alatt álló csoport V/3-án du. 3 óra 30 perckor behatolt Szolnokra és makacs utcai harcok után megtisztította a várost az ellenforradalmároktól. A támadás alatt a csapatok kitűnően tartották magukat, a megsebesült vörös katonák tovább harcoltak. A támadásban különösen az 1. vörös ezred tűnt ki. A Tisza innenső partja megszállva Szolnoknál az 1. vörös ezred által; Szolnok északkeleti részét a bihari vörös ezred biztosítja észak felé.

Ezzel a szolnoki akció katonai része be volt fejezve, a tovább történtekre később visszatérünk még.

A hadsereg parancsnokságnak a csapatok visszairányítására vonatkozó fentebb említett kérelmére a hadügyi népbiztossság déli 12 óra 10 perckor következőleg intézkedett:

Az összes a Hatvan–Újszász és ceglédi vonalakon Budapest felé jövő szállítmányok azonnal azon állomásokra irányítandók vissza, ahol ezen szállítmányok berakattak. Azon állomásokon tartoznak ezen szállítmányok kirakni, ahol a hadsereg főparancsnokság rendeletei szerint fognak működni. (Hadügyi népb. 11. oszt. 1489/II.sz.)

Ebből kifolyólag a keleti hadsereg parancsnokság következőleg intézkedett:

Vasútvonal-parancsnokság központ Hatvan, vasútvonal-parancsnokság kirendeltség Cegléd, Újszász, Kecskemét és Félegyháza. A Haüdügyi népbiztosság 11. osztály 1489/II. számú rendelete kapcsán a vasútvonalon levő szállítmányok az alábbi állomásokra irányítandók s ott kirakandók: Székely különítmény: Aszód–Turja (alighanem Tura akar lenni), 1. hadosztály: Adács–Ároszállás; 4. hadosztály: Nagykáta–Újszász; 6. hadosztály: Nagykőrös–Kecskemét. (Kel. hads. par.-ság 503/7. hadm. sz.)

Csakhogy a visszairányítás nem mindenütt ment simán és egyes alakulásokat, amint azt a hadsereg parancnsokság, mint fentebb láttuk, már eleve kijelentette, tényleg le kellett fegyverezni. Ez az eset állott fenn többek között a 19/I.zászlóaljnál, amelynek parancsnoka a következőket jelentette a hadügyi népbiztosságnak: A zászlóalj a hadsereg parancsnokságtól azt az értesítést vette, hogy a zászlóalj Budapesten adja át fegyvereit és utazzék Győrbe. A zászlóalj parancsnokság jelenti, hogy a fegyverátadás Rákoson nehézségekbe fog ütközni, mert a katonák nem akarják fegyverüket leadni. Ez csak karhatalommal lesz végrehajtható.

Du. 1 órakor ugyanennek a zászlóaljnak a parancsnoka a rákoshegyi pályaudvarról a következőket jelenti:

A legénység türelmetlen és kijelentette, hogy ők csakis a győri demarkációs vonalat hajlandók védeni, semmi érdekük a keleti fronton idegen népekért harcolni. Már egyszer reggel 9 órakor kért erre nézve választ, ha ezt azonnal du. 4 óráig nem kapja meg, úgy a legénység gyalog akar Győrbe indulni.

Du. 2 órakor ugyanerre a zászlóaljra vonatkozólag a keleti hadsereg parancsnokság 502/11. hdm. szám alatt ezeket jelenti a hadügyi népbiztosságnak:

A Maglódon levő 19/I. zászlóalj parancsnoka jelenti, hogy midőn a zászlóalj legénysége Újszász felé való elszállítását észrevette, a vonatot megállította és a parancsnokot agyonlövéssel fenyegette azon esetben, ha őket Győrbe nem szállítják. A zászlóalj Győrbe irányíttatik. Kérem a zászlóaljat Budapesten lefegyverezni és vonatát elvenni.

Az intézkedések úgy ezzel, mint a többi renitens csapatokkal szemben a hadügyi népbiztosság által megtétettek, amint az alábbi rendeletből kitűnik:

Bpest, 1919. V/3. du. 4 óra. A hadsereg parancsnokság utasítása alapján: a 19/I. zászlóalj Rákoshegyről Győrbe, Tápiósülyről a 44-es zászlóaljak Dombóvár és Kaposvárra, a 71/II. Tápisülyről Tatatóvárosra szállíttatik. A hadsereg parancsnokság kéri, hogy ezeket lefegyverezzék, még mielőtt pesti állomásra érkeznének (Rákos). 11. osztály mindaddig, amíg egy zászlóalj le nincs fegyverezve, addig a következő szállítmányt nem engedi be. (Hünb. 11. oszt.)

Az 1. hadosztály parancsnoksága a délelőtt folyamán a következőket jelentette a hadügyi népbiztosságnak:

Az 1. hadosztály törzs Bpestre ma reggel Mezőtúrról teherautón érkezett teljesen elhanyagoltan és holt fáradtan. Kér legalább is 2 napi pihenőt. Parancsnok 2 nap óta beteg.

Du. 1 óra 30 perckor Békési, a 4. hadosztály parancsnoka, Tápió Sülysápról 503/5. hdm. szám alatt ezt jelenti a hadsereg parancsnokságnak:

44. és 71. zászlóalj Tápiósülyben, legénység egyértelműen kijelentette, hogy csak a Dunántúl hajlandó harcolni. A parancsnokot azzal gyanúsítja, hogy azért akarják a keleti frontra vinni, hogy őket a románok kezére játsszák. Itteni barakktábor raktárát fosztogatták. Kijelentették, rákosi lefegyverzésnek ellenszegülnek. A legénység rábeszélésére még egyelőre láthatóan sikertelen kísérletet teszek; ha nem sikerül, nincs más eshetőség, mint a zászlóaljat a felszerelési állomásra vinni. Ellenkező esetben fegyveres zendülés várható, mellyel szemben a parancsnokok tehetetlenek.

A keleti hadsereg parancsnokság 503/15. hdm. szám alatt ilyen értelemben intézkedett.

Este 9 óra 45 perckor azt jelenti a 4. hadosztály, hogy a legénység rábeszélés után részben hajlandó visszatérni a frontra és harcolni is; így a 19/I. és 13/II. zászlóaljaktól 2–2 század géppuskákkal. A 44/I. zászlóaljtól 1 század jelentkezett. Ezek Újszászra lennének irányítandók, ahova holnap a hadosztályparancsnokság is visszatér.

Erre a hadsereg parancsnokság éjjel 11 óra 55 perckor 503/21. hdm. szám alatt következőleg intézkedett:

„A hadosztály kötelékébe tartozó csapatokból a keleti arcvonalra visszatérésre önként jelentkezett katonák Maglódon gyülekeztetendők. Ezen katonák zárt alakulásokba szervezendők (teljes zászlóalj, század, szakasz), melyek a többi csapatok készletéből teljesen felszerelendők, vonattal ellátandók. A hadosztályparancsnokság szintén Maglódra megy s ott ezen csapat felhasználására bevárja a hadseregparság további intézkedését.”

Egyidejűleg éjjel 11 óra 35 perckor, a hadsereg parancsnokság a következőket jelentette a hadügyi népbiztosságnak:

„A 4. hadosztály parancsnoksága Mendére beérkezett és csapatairól a következőket jelenti: A csapatok lerongyolt állapotban, hangulatuk kedvtelen és harcellenes. Egy védőállás felvétele alkalmával arra lehet számítani, hogy a csapatok egyötöd része ott marad, a többi el fog széledni. Ellenállási képességük nulla. Ezen csapatokkal dolgozni kilátástalan. A parancsnokok saját személyükre nézve meg vannak győződve arról, hogy ellenséges összeütközés alkalmával vagy az ellenség által elfogatnak, mert csapataik elmenni fognak, vagy pedig saját csapatok áldozatai lesznek. A hadosztályparancsnok ezen céltalan kimerülő munkát tovább nem bírja és kéri felváltását. A hadosztály zászlóaljainak ismét Újszász környékére való visszaszállítását minden eszközzel meg fogja próbálni. (Kel. hads. parság 503/26. hdm. sz.)”

A 5. hadosztály parancsnokságtól vett jelentés nyomán a hadsereg parancsnokság de 10 óra 55 perckor a következőket jelenti a hadügyi népbiztosságnak:

„A hadosztály csapatai, melyek legnagyobb része Miskolc, Eger környékéről valók, teljesen elszéledtek, s haza mentek, a tüzérség lövegeit otthagyta. A visszamaradt kb. 150 fő a környéken rabol és fosztogat, a pincéket feltöri, lovakat az ekékből kifogja és elviszi. A hadosztály egész frontja teljes felbomlásban, a legcsekélyebb ellenállásról szó sincs. Ma reggel budapesti csapatok Füzesabonyban egy élelmiszer szállítmányt feltörtek és kiraboltak. Füzesabonyba és Maklárra rendelt 19/II. és III. zászlóaljak felszerelése teljesen hiányos, vonatuk nincs, hadműveleti célokra szintén alkalmatlanok. (Kel. hads. parság 503/4. hdm. sz.)”

Déli 12 órakor Szakall hadosztályparancsnok ezt jelenti a hadsereg parancsnokságnak:

„Emődön és Battkán egy-egy zászlóalj; egy század Mezőcsátra kiküldve (Tisza megfigyelés). Tormási zászlóalj Egerbe megérkezett és Apátfalvánál felvette a biztosítást. Kerecsenden a 19/II., Makláron a 19/III. zászlóalj; mindkét zászlóalj harcképtelen. A hadosztály többi gyalogsága és ütegei Mezőkövesden lesznek gyűjtve, melyek felett a 65. dandárparancsnokság veszi át a parancsnokságot.

Ellenséges helyzet: Ma de. egy cseh páncélvonat Nyékládházáig jött előre, ahol egynéhány géppuskát rakott ki, amelyekkel Nyékládházát a csehek megtámadták.”

Du. 2 órakor Németh, az 5.hadosztály vezérkari főnöke, ezeket jelenti:

„Tormási, az 1. vörös ezred 1. zászlóaljának politikai biztosa Mezőkövesden 1000 embert gyülekeztet. Az emberek röpcédulákat mutattak be, amelyeknek tartalma az, hogy Egerben a polgárság átvette az uralmat és a lakosságot felszólítják, hogy nyugodtan várják be a csehek bevonulását. A röpcédulán alulírottak: Jankovics Dezső polgármester, Szita Mihály katonai főnök, Isza Gyula alispán. A városból Szakall hadosztályparancsnokot és Illés dandárparancsnokot nem bocsátják ki.”

Ezt a jelentés a hadsereg parancsnokság 503/14.hdm. szám alatt továbbította telefonon a hadügyi népbiztosságnak.

Du. 2 óra 40 perckor ezt telefonálta Németh hadosztály vezérkari főnök:

„Ellenséges helyzet: Ózd csehek által megszállva, Bánvölgyében és Apátfalván ellenség nincsen. Miskolctól délre a csehek nem nyomultak előre és még a várostól közvetlen délre fekvő magaslatokat sem szállták meg.

Saját helyzet: A hadosztály jelenlegi állománya 2 századra zsugorodott össze, amelyből egyik Mályi, a másik Emőd községben van. Az 1. vörös ezred I. zászlóaljának politikai biztosa, Tormási elvtárs kb. 1000 lézengő embert gyűjtött össze Mezőkövesden. Ezen összegyűjtött emberekkel Eger ellen szándékozik előnyomulni, ahol ellenforradalom ütötte fel fejét.

Emőd község főszolgabírája Miskolcon levő cseh parancsnokot felkérte, hogy Emődöt és környékét szállják meg a cseh csapatok, hogy ezáltal a fosztogatás és rablás meggátoltassék. Eddig válasz nem érkezett.

A hadosztály parancsnokság sürgősen kéri pénz és élelem kiutalását, mert különben az anarchia nem lesz elkerülhető, a csapatok a zsoldot még nem kapták meg, ami különösen nagy elégedetlenséget idézett elő.”

Az egri eseményekre nézve a hadsereg parancsnokság már de. 11 órakor a következő értesítést kapta a hadügyi népbiztosságtól:

„Molnár László, az egri szocialista párt helyettes titkára a következőket jelenti: Május 1-jén du. 5 órakor a parasztság nagy tömegben (5–10000) felvonult, letépte a katonákról a vörös jelvényeket, a vörös díszítéseket leszaggatta és a vasúti állomást megrohanva, onnan 100 puskát birtokába vett. Ugyanekkor a vörös katonaság ellen vonult, amely a tömegekbe lőtt. Erre széjjelmentek. Éjjel a vörös katona-járőröket megtámadták, rájuk lövöldöztek, ebből egész utcai harc fejlődött ki. Május 2-án de. 4 órakor a vörös katonaság azt a parancsot kapta, hogy a fegyvereket szolgáltassák be, mi meg is történt. De. 8 órakor Kosztka csendőr százados aláírásával egy röpirat jelent meg, amelyben felszólítja a polgárságot, hogy fogjanak fegyvert, mert a város ellen 1500 tengerészkatona vonul, hogy az ellenforradalmat letörje. Erre a csendőrség, rendőrség és polgárság felfegyverkezett és megszállták az egész várost, a városból kivezető utakat és a városon kívül, a Füzesabony felé levő részt. A vöröskatonákat felszólították, hogy csatlakozzanak, mert a kommunisták is le lesznek gyilkolva. Az újonc századot szétküldték, a távozni nem akaró kommunista katonákat pedig a várba lecsukták. Zvanziger politikai megbízottat még május 1-jén lecsukták a direktórium többi tagjával együtt. Hallottam, hogy automobilon egy 5 tagú bizottságot küldtek a csehek elé, hogy Egerbe behívják őket. A város kormányzóságát a régi rezsim vette át. Ezek után én elmenekültem, a további történetekről én nem tudok.”

Ugyanebben az ügyben du. 3 óra 20 perckor a hadügyi népbiztosság a következőket telefonálta a hadseregparancsnokságnak:

„sss. Bpest. Hünb. 148., 112., 5., 3., 3/20. s. Tormási Károly I. vörös zászlóalj Mezőkövesdről a következő jelentést adja le telefonon: Eger városában Szita alezredes vezetése alatt ellenforradalom keletkezett. Posta, távirda meg van szállva. Egerben folyik a harc az ellenforradalmárok és a teljesen vezetés nélkül álló felbomlott szovjet csapatok között. Magam részéről a megbízható elemmel Mezőkövesdre vonultam vissza, ahol az embereimet rendezve, harcképessé tettem. Gépfegyverrel és könnyű ágyúval felszerelve várom a parancsot, hogy Eger ellen vonulhassak, csapatom türelmetlenül várja az erre való utasításokat. Bízom, hogy az ellenforradalmat csapatommal leverhetem. Tisztek közül egyedül állok itt, aki a vezetést átvettem. Sürgős utasítást kérek telefonon.”

Du. 4 óra 30 perckor Fleischer, a 3. hadosztály politikai megbízottja, már azt jelentette Egerből, hogy ott teljes rend van és hogy jelentések szerint a csehek Ózdnál és Miskolcnál megállottak. Egerben a megszökött régi direktórium helyét egy új direktórium vette át. Városparancsnok a 60. dandár parancsnoka. Rendelkezésére kb. 500 felfegyverzett munkás áll. A katonaság teljesen szétzüllött.

Este 8 óra 45 perckor a következő jelentés érkezett be az 5. hadosztályparancsnokságtól:

„Cseh páncélvonat du. 2 óra 10 perckor Borsodnyék állomásra befutott. Cseh parancsnok követelésére csapataink Borsodnyék–Ládháza–Ónod körletből Emődre vonattak vissza, hol kötelékek rendezése 10 ember parancsnoksága alatt folyamatban van. Mezőkövesden az I. vörös zászlóalj 1. és 3. századainak, valamint a hadosztály különböző gyalog csapatainak töredékei Tormási, az 1. vörös zászlóalj politikai megbízottja által összegyűjtettek. Ezen körülbelül 1000 főből álló Tormási-csoport du. 2 óra 30 perckor a parancsnok saját elhatározásából Eger ellen indult, hogy az Egerben állítólag hatalomra jutott ellenforradalmat leküzdje. A 65/3. és 10/4. ütegekből Emődön egy lövegszakasz felállítása folyamatban, miután kezelőlegénység nagy része megszökött. 6861., 68/3. és 29/3. ütegek Mezőnyárádon és Mezőkeresztesen, 10/2. és 10/3. Mezőkövesden. A Mezőnyárád, Mezőkeresztes, Mezőkövesd körletben levő csapatok felett a 65. dandárparancsnokság vette át a parancsnokságot. A csapatok hangulata, magatartása pénzhiány és kellő élelmiszer utánpótlásának kimaradása miatt még mindig rossz. Csapatok önhatalmúlag rekvirálnak, miután készpénzfizetés lehetetlen. 5 millió korona kiutalása feltétlenül szükséges, különben kötelékek teljes felbomlása elkerülhetetlen.”

Éjjel 12 óra 55 perckor a hadsereg parancsnokság a következőket hagyta meg az 5. hadosztályparancsnokságnak:

Az 5. hadosztály feladata az Emődnél megmaradt 2 századdal Miskolc felé, a 10. ezred összegyűjtött részeivel Egertől északra biztosítani és felderíteni. A felderítés kiegészítése – különösen Egertől északra – legcélszerűbben a vidéki direktóriumok által lesz végrehajtható. A hadosztályparancsnokságnak alárendelt Makláron és Füzesabonyban levő 19/II. és III. zászlóalj és a hadosztályparancsnokságnak alárendelt tüzérség 2 ütege mint hadosztálytartalék, Füzesabonyban összevonandó. Az említett zászlóaljak harckész állapotba helyezendők és fegyelmezendők. Kiadom az 5. hadoszt.-parságnak és tudomásul a 3. ho. és Sárói ddr.-csoportnak. (Kel. hads.-parság 503/28. hdm. sz.)

A 3. hadosztályparancsnokságtól du. 1 óra 10 perckor a következő jelentést vette a hadügyi népbiztosság:

Május 3-án de. 11 órakor az 1. dandárcsoport védőszakaszában a helyzet változatlan. A parancsnok jelentése szerint a legénység hangulata a beállott események folytán teljesen deprimált, ez katonai teljesítőképességüket igen hátrányosan befolyásolja. A csapatok fölvilágosítása elrendeltetett.

A salgótarjáni védőszakaszban Perse környékén jelentett harcok folyamányaként csapatainkat Fülekről északra a magaslatokra rendeltük vissza. Ezen harcoknál saját veszteségeink: 11 eltűnt, 7 sebesült, a halottak száma még nem volt megállapítható. A cseh tüzérség tegnap este a fülekkelecsényi hidat lőtte, ma korán délelőtt újból erős ágyútűz hallható. A csehek a Fülektől északra levő területeket lövik.

Mátranováki munkások jelentése szerint kisebb cseh erők Pétervásárra bevonultak. A pétervásári és mátranováki útnak elzárására a védőszakasz-parancsnokság egy századot különített ki.

Hevesi népbiztos Salgótarjánban elrendelte úgy a gyárakban, mint a bányákban a munkának beszüntetését és az összes munkások fegyverbe szólíttattak.

Fülek irányában nyilvánvaló erős ellenséges támadás és ellenséges erők előnyomulása következtében az Ipoly menti védelmi vonal a Salgótarjántól északra levő fő védelmi vonalba fokozatosan vissza fog vétetni, a balszárny Litkénél csatlakozik az eredeti védelmi vonalba.

Feledre délelőtt egy ellenséges ezred érkezett (valószínűleg a 28. cseh ezred).

A Hünb. értesítése szerint egy tengerész zászlóalj és 2 üteg Salgótarjánba lesz irányítva. (3. ho. 78/2., 78/9. op. szám).

Du. 1 óra 45 perckor Fiala polgári megbízott a következőket telefonálta:

Kérek egy megbízható munkás századot kiküldeni ide Ipolyságujvárosra, mivel ma du. a Pálmay-csoport drégelypalánki csapatai a volt tisztek vezetésével letépték a vörös szalagot, azt sárba taposták és többen gyalázták a tanácskormányt. Eddig nem történt semmi az itteni megbízható katonaság megerősítésére.

Erre a 3. hadosztályparancsnokság értesíttetett, hogy az első rendelkezésre álló zászlóalj oda fog irányíttatni.

Du. 2 órakor a hadsereg parancsnokság 503/12. hdm. számú rendeletével a 3. hadosztály szűkebb törzsét Aszódra rendelte.

Du. 5 órakor Fleischer, a 3. hadosztály politikai megbízottja ezt telefonálta:

Singer politikai megbízott a következőket jelenti Balassagyarmatról: Tegnap du. megérkezett a hadsereg parancsnokság távirata az ellenségeskedések megszüntetéséről. A katonák a városháza előtt gyülekeztek, hogy a híreket megtudják. Egy alhadnagy azt kiáltotta, le a kommunizmussal, mire a katonák véresre verték őt. Singer elvtárs a katonákhoz beszélni akart, hogy a helyzetet nekik megmagyarázza. A jelenlevő tisztek erővel meg akarták akadályozni, hogy beszéljen? Katonák és a direktórium közbelépésével beszélhetett. A vonalban egy hadnagy a századnak kijelentette, hogy ő újra hadnagy és aki neki nem engedelmeskedik, azt főbe lövi. Ma du. Bajatz volt százados, a csoport vezérkari főnöke és a hírszerző különítmény vezetője, valamint Róth, a csoport tüzérségi felügyelője, a csehekhez átszökött. Katonáink lőttek utánuk, de nem találtak. A katonaság kívánságára és követelésére a politikai megbízott az összes tiszteket eltávolította; altisztekkel helyettesítette őket. Sürgősen szükség volna volt szocialista tartalékos tisztek kiküldésére. A hangulat a katonák közt nyugodt. (Hünb. 5. oszt.)

Ez ügyben a hadügyi népbiztosság du. 5 óra 40 perckor a következőket táviratozta a hadsereg parancsnokságnak:

Tudomásulvétel és sürgős miheztartás végett az alábbiakat közlöm: Balassagyarmaton – az ottani politikai megbízott jelentése szerint – volt tisztek ellenforradalmat szítnak, mely a demarkációs vonalon gyenge és nem rátermett parancsnokok által vezetett csapataink harckészségét igen veszélyezteti. Személyes meggyőződésem szerint ottani csapataink a legcsekélyebb ellenséges támadást sem tudnák feltartóztatni. Hünb. 503/3. hdm. sz.)

Ezt a hadsereg parancsnokság 503/20. hdm. szám alatt sürgős jelentéstétel végett kiadta a 3. hadosztályparancsnokságnak.

Este 7 óra 30 perckor a hadsereg parancsnokság a hadügyi népbiztosság útján a 3. hadosztályparancsnokságtól a következő jelentést vette: Salgótarjáni védőszakaszban a már jelentett harcok után a füleki csoport ma du. 3 óra 30 perckor megkezdte visszavonulását a Salgótarjántól északra fekvő vonalba. A váci védőszakaszban a csehek Kovárnál tüzérségi tűz után átkeltek az Ipolyon. Balassagyarmatból és Szügyből ellentámadás van folyamatban. (3. ho. 78/bp/16. op. sz.)

Ezt este 10 óra 10 perckor a következő jelentés követte: A 78. b/16. op. sz. ma esti helyzetjelentésben jelentett, az Ipolyon Kovárnál átkelt csehekre Balassagyarmatról és Szügyről megindított ellentámadás teljes sikerre vezetett. A csehek az Ipolyon keresztül visszaűzettek. Kovártól délre Ribán elhelyezett 1 század a csehek támadása alkalmával eltünt. (3. hadosztályparancsnokság 78. bp/20. op. sz.)

Este 7 óra 30 perckor vette a hadsereg parancsnokság a következő táviratot:

s. Bpest. Hünb. 181. 67., 5/3., 7/30. hn. Kel. hadsereg parancsnokság Gödöllő: Ipolyságújvárosról Bonyhádi, a lévai szociáldemokrata párt titkára sürgeti egy támadás tervét Léva–Nyitra irányában. Cseh hadseregbe besorozott tótok nem akarják a hűségesküt letenni. Nyitrán, Aranyosmaróton és Léván fegyveres összeütközésre került a sor. Előnyomulás esetén a tót katonák ellenállást nem fejtenének ki. Május 1-jén az Ipoly hídnál lakosság kérdezte, hogy miért nem jövünk? Saját embereink, fegyelmezett vörös katonák nagyobbrészt a felvidékről, alig tarthatók, támadni akarnak. (Hünb. 305/35. hdm.)

Erre Stromfeld azt írta rá: „Más terveink vannak! I. T.”

Későn este vette a hadsereg parancsnokság a hadügyi népbiztosság következő rendeletét: 2. hadosztály jelenti: Újkécskétől északra újböki állomásnál románok a postaállomás jelentése szerint kisebb erőkkel átlépték a Tiszát. Ha ezen hír igaznak bizonyul, az átkelt ellensége erők visszaverendők. (Hünb. 503/36. hdm. sz.)

Ezt a táviratot a hadsereg parancsnokság 503/31. hdm. szám alatt foganatosítás végett a 6. hadosztályparancsnokságnak adta tovább.

Este 9 óra 20 perckor vette a hadosztályparancsnokság a hadügyi népbiztosság következő rendeletét:

A kormányzótanács Haubrich népbiztost bízta meg a Budapesten levő és ide jövő összes fegyveres erők feletti parancsnoksággal, beleértve a fegyveres erőbe a vörös hadsereg, vörösőrség és a munkás zászlóaljak bármiféle alakulásait. A csapatok a legnyomatékosabban felhívandók, hogy Haubrich népbiztos mindennemű rendelkezését a legsúlyosabb felelősség terhe mellett teljesítsék. (Hünb. 502/30. hdm. sz.)

Ezt a rendeletet éjjel 1 óra 5 perckor a következő követte:

s. Bpest, Hünb. 133., 64., 3., 2. hn. Haubrich népbiztos elvtárs rendelkezésére bocsátattak a Budapesten álló 11. és 12. számú páncélvonatok. A következő páncélvonatok felett a hadseregparancsnokság intézkedik: 2. és 3. sz. Hatvan, 4. sz. Bpest Kőbánya felső pályaudvar, 5.sz. Kőbánya alsó pályaudvar, 6. sz. Aszód, 7. sz. Salgótarján, 8. sz. Bpest Ferencváros. (Hünb. 11. oszt. 107.374. szám.)

Ebből kifolyólag a hds. Parancsnokság a páncélvonatokat következőleg osztotta el: a 2. számút a szolnoki védőszakaszba az Árky-csoporthoz, a 8. számút a 3. hadosztályhoz Salgótarjánba, a 3. számút az 5. hadosztályhoz Mezőkövesdre. A 4., 5. és 6. számú a hadsereg parancsnokság rendelkezésére maradt Hatvanban. (503/29. hdm.)

Ezzel kapcsolatban 503/30. hdm. szám alatt a következő rendelet adatott ki: Saját páncélvonataink mozgása egyes nyúlszívű embereknek rémhírek terjesztésére adott tápot. Hogy ez a jövőben elő ne fordulhasson, elrendelem, hogy a páncélvonatok a jövőben a vörös zászlót feltűnő helyen hordják.

Éjjel 12 óra 55 perckor a hadsereg parancsnokság a következő rendeletet adta ki: 1. ho. Jászárokszállás, 4. ho. Tápiósüly, 5. ho. Füzesabony, 6. ho. Nagykőrös, Bpest Árky-csoport Cegléd, Sárói-Szabó csop. Besenyő, 2. ho. Kecskemét, Hünb. 5. oszt. és Vörösőrség Főparancsnokság Bpest. A vörösőrség I., II., III., X., XI. és XIII. zászaljai, továbbá az 1. és 2. vörösőr ezred parancsnoksága az illető hadosztály illetve csoport parancsnokság által, melynek körletében jelenleg elhelyezve van, Monorra irányítandó, ahol az 1. vörös ezred parancsnokság a zászlóaljak felett a parancsnokságot átveszi. A zászlóaljak állományáról és azok használhatóságáról mielőbb ide jelentés teendő. (Kel. hads. parancsnokság 503/25. hdm.)

A hadsereg parancsnokság május 3-i este 6 órai és a hadügyi népbiztosság május 4-i reggel 8 órai helyzetjelentései nagyobbára a már fentebb közölt adatokat tartalmazzák. Mint említésre méltó epizódokat kiragadjuk még a hadsereg parancsnokság helyzetjelentéséből, hogy „a Tiszavezsenynél állott 101/2. üteg egy fehérgárdista befolyása következtében letette a fegyvert”; hogy „az egri ellenforradalom híre nem felel meg a valóságnak”; hogy „Szakall hadosztályparancsnok nincs letartóztatva”; hogy „a direktórium gyáván megszökött s ezért a város vezetését egy vegyes bizottság vette át”. A hadügyi népbiztosság helyzetjelentéséből: hogy a 20. dandárcsoport jelentése szerint „Golánál nincs hídverés”; hogy a 18. dandárcsoport szerint „az osztrák határon antant csapatok nem észleltettek, – úgy látszik, csak szigorú határzár létesíttetett a kommunizmus-eszme ellen” (18. dandárcsport 17. hdm.); hogy „a 44/II. zászlóalj Rákoson lefegyvereztetett és tovább indult, – a 13/II., 17/II., 19/I. és 71/I. zászlóaljak és egy üteg elszállításukat Tápiószecséről kierőszakolták, – a kel. hadsereg parancsnokság lefegyverzésüket kéri, – a 13/II. zászlóalj éjfélkor érkezett Rákos rendező p. u.-ra, nem akarja fegyverét letenni és visszaszállítását a frontra követeli és végül, hogy a lefegyverzett zászlóaljakat a piliscsabai fogolytáborba szállítják.”

A déli hadszíntérről a hadügyi népbiztosság du. 12 óra 50 perckor a halasi kat. parancsnokságtól az alábbi jelentést vette: „Belgrádból jött saját tényleges volt százados és egészségügyi zászlós, akik a szerbiai munkás különítménynél voltak beosztva, tegnap du. a demarkációs vonalon átjöttek és a következőket adták elő: Belgrádban túlnyomóan francia gyarmati katonaság van, nagyobbrészt átvonulók Dél-Magyarországba. A vasúti híd Belgrád és Zimony között még nincs helyreállítva, Zimonyban kb. 2 ezred, ebből 1 gyarmati. Újvidéken hadsereg-főparancsnokság, a katonai erőket nem ismerik. Szabadkán Duna hadosztályparancsnokság. Láttak 3 tábornokot és több törzstisztet, 3 különféle gyalogezred legénységét, azon kívül egy lovas és egy tüzérezredet. Kelebián állomásozik a 8. ezr. I. zászlóalja. Hangulat Szerbiában: a militarizmus ellen nagy az elkeseredés, de a kommunizmus ellen is vannak. Szabadkán a magyar polgári lakosság hangulata szerbellenes. Szerbek Szerbia mellett fejtenek ki agitációt. Dr. Petrovics teljhatalmú kormánybiztos kinyilatkoztatta előttünk, hogy már május 1-jén éjszaka várta a szerb offenzivát, amit a következő napokra helyezett kilátásba. A szabadkai újság 20-i jelentése szerint Szegeden a franciák védelme alatt ellenforradalmi kormány alakult a bolsevizmus letörésére. Ez a kormány szocialistákból és a polgári pártból alakult és a fehérgárda nevét viseli. Tabódy volt ezredes fogságban van, élete veszélyeztetve. Mindennap jönnek szerb katonák fegyverestől át és jelentkeznek a vörös hadseregbe. Sükösdre 1 gépfegyvert hoztak.

« Megjegyzések. | KEZDŐLAP Tartalomjegyzék | Megjegyzések. »