« Megjegyzések. | KEZDŐLAP Tartalomjegyzék | Megjegyzések. »

Április 23.

A román arcvonal helyett most már keleti hadsereg arcvonalának elnevezett fronton ápr. 23-án történt eseményeket a hadügyi népbiztosság ápr. 24-én reggel 8 órakor kiadott összefoglaló helyzetjelentése következőképpen adja elő:

A legészakibb szárnyon Csap és Vásárosnamény között semmi különös. Vásárosnamény, Nagydobos, Vaja, Nyírbátor vonalában a székely különítmény 10 zászlóalja áll. Meglehetős szoros érintkezés az ellenséggel, melynek egy kb. dandár erős csoportja Mátészalkát tartja megszállva és a székely különítmény vonala ellen erősebb különítményeket tolt előre. Az ellenség, melynek 2 hadosztálya hír szerint Nagykárolyban és környékén van gyülekezőben, előnyomulását, nyilván a székelyek zárt felállítása miatt, egyelőre nem folytatta.

A székely különítmény-parancsnokság jelenti, hogy a csapatok állománya a súlyos veszteségek miatt a felére olvadt le. Legénység a 7 napos mozgóharc következtében kimerült, de elkeseredetten harcol. Nyomasztólag hat, hogy egyes felelőtlen vörös osztagok székely katonákat és csoportokat helyenként minden ok nélkül lefegyvereznek és parancsnokaikat inzultálják. Így pl. a 32/III. zászlóalj egy százada ma de. Vajánál egy székely vonatrészleget és egy székely lovasszázadot inzultált, a székely katonákat szidalmazta, a kocsikról géppuskákat és egyéb anyagot, a katonáktól pénzt rabolt el. A parancsnokokat a legdurvább hangon és módon szidalmazta. Ezen esetből kifolyólag egy székely gyalogszázad és a 32-es század között összeütközésre került a sor, melynek folyamán a 32-es század egy része szétfutott, egy része elfogadott, 3 géppuska visszavétetett. (5. ho. IV/23-án kelt 743. hdm. sz.) Hasonló esetek meggátlására a hadsereg parancsnokság 424/3. hdm. szám alatt megtette a szükséges intézkedéseket.

A székely különítmény fedezete alatt a budapesti 29. és 32. dandárcsoport részei Nyíregyháza környékén gyülekezőben. A parancsnokságot az 1. hadosztály (Sipos elvtárs) vette át. – 5. hadosztályparancsnokság (Szakall elvtárs) ápr. 24-én Miskolcra teszi át székhelyét. Sipos csoport a székely különítmény déli szárnyának meghosszabbítására Balkányra egy zászlóaljat (a 29. ezredből) tolt előre és Hajdúhadháza felé a felderítést bevezette. Erdélyi kerületi parancsnokság (Sárói-Szabó) részeivel összeköttetés hiányzik.

Az ellenség április 23-én a déli órákban vonult be Debrecenbe. Lovassága Balmazújváros felé előrenyomulását azonnal folytatta és ezen vonalat állítólag már el is érte. Saját csapataink zöme Debrecenből Hajdószoboszló felé vonult vissza s ott ápr. 23-án részben gyülekezett, egy kisebb csoport ellenséges lovasság által üldözve, Balmazújvárosnak vett irányt; egyes részek Hajdóhadházát szállották meg. A helyzet Debrecentől nyugatra még nincs felderítve. Minden valószínűség szerint a visszaözönlő csapatok zöme a 4. hadosztályparancsnokság (Békési elvtárs) hatásköre alá kerül és Püspökladányban lesz gyülekeztetve. Egyes zászlóaljak önhatalmúlag vonaton a Tisza mögé vonultak vissza. Ezek közül egy tengerészzászlóalj Füzesabonyból, a soproni III/18. zászlóalj Hatvanból lett a front felé visszairányítva a keleti hadsereg parancsnokság rendeletére.

A Berettyóújfalunál álló csoport Sáp–Földes vonalába vonult vissza. Püspökladányból Berettyóújfalu és Hajdószoboszló felé egy-egy páncélvonatunk felderítés végett előretolva.

A 6. hadosztályparancsnokság szakaszában az ellenség előrenyomulását folytatta. Nagyváradról előrenyomuló osztagaival a Sebeskörös mentén Komádi és Zsadány községeket érte el. Nagyszalonta felöl ellenállás hiányában Sarkadig nyomult előre. E vonalon álló saját 46/I. és 101/VI. zászlóaljak vonakodtak a hadosztályparancsnokság által elrendelt Kötegyántól keletre fekvő állásban megállani. Gyorsabb visszavonulás végett szekereket rekviráltak és végül kierőszakolták vasúton Szeghalomra való elszállításukat. A Kötegyán–Szeghalom vasúti vonalat a 46/III. zászlóalj Vésztőnél biztosítja. Békésgyula irányában az ellenség a Sarkad–Gyulavári vonalat érte el; Gyula úgy katonailag, mint anyagilag kiüríttetett. Az itt álló három 101-es zászlóalj Békésgyulától 6–8 km-re keletre és délkeletre félkörben vett felállítást.

Úgy a 6. hadosztályparancsnokság, mint a hadosztály politikai megbízottja jelentik, hogy az alárendelt csapatok fegyelme felbomlott s ellenálló képessége megszűnt. Előfordult, hogy a legénység illetményeinek kifizetését kierőszakolta, azután elszéledt.

Arad és Békéscsaba között a románok elérték Kürtöst. A Maros mentén a helyzet változatlan. Makón ellenforradalmi mozgalom. Vásárhelyi elvtárs politikai megbízottat meggyilkolták. A direktórium helyén van a Kisvárdáról ápr. 24-én déli 1 órakor Pap Béla politikai megbízott által leadott s az 58. sz. mellékletben foglalt telefonjelentés.

Ápr. 24-ére a keleti hadsereg parancsnokság este 7 óra 40 perckor, illetve 8 óra 45 perckor a következő intézkedéseket adta ki:

Intézkedés ápr. 24-ére:

1. Megfigyelésre és a felderítésre előretolt hírszerző osztagok vonala: Kétegyháza–Gyula–Sarkad–Okány–Csökmő–Darvas, a Berettyótól északra Bakonyszg–Szóvát–Hajdúszoboszló–Vajdahalom–Hajdóhadház–Nyírvasvári–Nagydobos–a Szamos és a Tiszamente Csapig.

2. Megfigyelésre és hírszerzésre kiutalt terület: a) a 6. hadosztály részére (a Marosmente mellett) Arad–Békéscsaba vasútvonal és a Berettyó (Darvastól kezdve) közti terület; b) a 4. hadosztály részére: A 6. hadosztálytól északra és Debrecen–Nádudvar vonal közti terület; c) az 1. hadosztály részére: Debrecen–Hajdúböszörmény–Hajdúdorog és Nyírbéltek és Nyírbogát (ezt kizárólag) között fekvő terület; d) A székely hadosztály részére: a 6. hadosztálytól északra fekvő terület a Tiszáig.

3. A hadosztályok zöme, mint az már ismételten el lett rendelve, együtt tartandó és a megfigyelővonalat esetleg áttört ellenség egyes oszlopai ellen támadólag alkalmazandó. A támadások mindig átkarolólag hajtassanak végre. Az eképp alakított zömöket: a 6. hadosztály Gyula és Vésztő környékén; a 4. hadosztály Kaba–Püspökladány területén; a székely hadosztály a helyzetből kifolyólag legalkalmasabb területen, lehetőleg a déli szárnyon (Nyírbakta–Kántorjánosi) csoportosítsa; az 1. hadosztály zömét Nyíregyházán tartsa vissza s minden előkészületet tegyen meg, hogy ezen visszatartott erő legrövidebb idő alatt vonaton eltolható legyen.

Kiadatok: az 1., 4., 6. hadosztály és székely különítmény parancsnokságnak, Keleti hads.-parság 4232/10. hdm.

A másik intézkedés így szólt:

A jelenlegi viszonyok folytán az ellenség által veszélyeztetett országrésznek teljes anyagi kiürítése nem vihető keresztül. Mindenesetre meg kell azonban akadályozni, hogy olyan anyagok jussanak az ellenség kezére, amelyek a további harcra szükségesek. Az ily anyagok (fegyverzet, lőszer, élelem, ruházat stb.) a Tiszától nyugatra és pedig Szolnokra (a 4. és 6. hadosztály körletéből), illetőleg Kaálra, (az 1. hadosztály és székely különítmény területéről) irányítandó, ahol a hadsereg parancsnokság ezen anyagokkal tovább intézkedik.

Ezen parancsot veszik az 1., 4. és 6. hadosztály és székely különítmény parság és tudomásul Hünb. 62. oszt. (Keleti hadseregparság 423/15. hdm.)

A keleti hadsereg arcvonalára irányított erők helyzete e napon a következő volt:

a) Nyíregyháza–Debrecen–Szolnok területén beérkezett 16 zlj. és 6 üteg

b) Szolnokra útban van 6 zlj. és 3 üteg

c) Indulásra készen áll 5 zlj. és 1 üteg

d) Menetkészültségi parancsot kapott 19 zlj. és 0 üteg

Összesen 46 zlj. és 10 üteg

Ruszin-Krajna vidékéről a következő hírek számolnak be:

Munkácson kikiáltották a ruszin köztársaságot. Stefan kormányzó ellen merényletet követtek el, de sikerült elmenekülnie. A tegnapelőtti harcoknak több halottja és sebesültje van. Csap, Bátyu, Munkács vasútvonal még szabad, de Csap kivételével csapatok által nincs biztosítva. Beregszászra a románok bevonultak.

A cseh frontról az ápr. 24-i összefoglaló helyzetjelentés ezeket mondja:

A Duna és Ipoly mentén a helyzet változatlan. Sátoraljaújhelytől 20 km-re északkeletre Málca községnél a csehek ápr. 23-án a demarkációs vonalon át kb. 5 km-re előnyomultak és elfoglalták Abarát és azon községeket, amelyeket 10 nappal ezelőtt már egyszer birtokba vettek, de ellenakciónkra ismét kiürítettek. Ungvártól 4 km-re délnyugatra átkeltek az Ungon és megszállották Őrdarma Ung menti községet. Ezen előnyomulásoknak csak lokális jelentőségük van, mert csak gyenge erők által hajtattak végre. Ellenakció a csehek visszaverésére folyamatban.

Az Ungváron álló 36 cseh ezredben terjed a kommunista szellem. A legénység nem akar szolgálatot teljesíteni, 120 ember le van tartóztatva.

Az abaújnádasdi parlamentair-tárgyalás helyiérdekűnek bizonyult. Az abaújnádasdi cseh védőszakasz parancsnok Tincone (Piccione?) tábornok parancsára felvilágosítást kér a Hidasnémeti–Lasztóc szakasz magyar parancsnokától, hogy miért szálltak meg magyar csapatok egyes olyan községeket is, melyek a fenti két helység közötti légvonaltól északra fekszenek?

Egyidejűleg közhírré tette a hadügyi népbiztosság az 59. sz. mellékletben foglalt kém- és egyéb jelentéseket.

A déli arcvonalon a Duna-Tisza közén a szerbek a 2. hadosztály parancsnokság jelentése szerint állásaik előtt javítják az elrontott pályát. Kémjelentés szerint Szabadkára 21-én 2 hadosztály érkezett, melyek egyike Bajára indíttatott útnak. (2. ho. 616/5. hdm. sz.)

A Dunától nyugatra levő szakaszban Szt. Lőrincnél járőrharcok és erős portyázás a szerbek részéről a demarkációs vonal átlépésének megakadályozására. A szerb katonák állítólag mindenkit, még asszonyokat is, akik át akarnak menni a demarkációs vonalon, teljesen levetkőztetik, kirabolják és visszazavarják.

A 20. dandárcsoport ápr. 23-án du. 903/23. szám alatt jelenti, hogy a murakereszturi védőszakaszban a légrádi állomással szemközt a szerbeket francia fekete gyarmatcsapatok váltották fel. Megbízható jelentés szerint tegnap Kotorba francia tisztek és Csáktornyára két gyalogsági csapatszállítmány érkezett. Kotorba a franciák megérkezését mára várják. Kotorból átjött asszonyok megerősítik ezen jelentést. Megbízhatatlan hír szerint franciák a demarkációs vonalon inneni horvát területet fogják megszállani, előzetes önkéntes átadásra való felszólítás után. Muraszombati védőszakasz jelenti osztrák forrásból: Utóbbi napokban Maister tábornok Radkersburgban járt és kijelentette, hogy az antant felhatalmazta a jugoszlávokat Magyarország nyugati részének Szent-Gotthárdig való megszállására. Ez május első napjaiban történne meg.

Hadihajózás: Ellenséges monitorok ellen való védekezés céljából a Tisza Szentestől 1 km-re délre 2 aknavonallal elzáratott.

Repülők: Felderítésen kívül röpiratok ledobattak: Komárom, Érsekújvár, Párkánynána és Baja felett.

A románok az április 23-i eseményekről a következő kommünikét adták ki:

„Az ellenség az egész fronton teljes felbomlásban menekül. Csapataink nyomon követik. Debrecent 23-án Vámospércsnél lezajlott rövid tartamú harc után bevettük. Ez alkalommal 2000 fogolyot ejtettünk és 150 vagon hadianyagot és lőszert zsákmányoltunk. Veszteségek: Halottak: 1 altiszt és 21 katona. Sebesültek: 19 katona.”

« Megjegyzések. | KEZDŐLAP Tartalomjegyzék | Megjegyzések. »