« A magyar kormány ellenállás kifejtését határozza el. | KEZDŐLAP Tartalomjegyzék | Fegyverszüneti tárgyalások Füleken. »

Intézkedések Salgótarján védelmére.

Arra a hírre, hogy a csehek az Ipolyon átkelve, Salgótarján felé az előnyomulást megkezdték, a hadügyminisztérium január 21-én 1675/eln. 5. szám alatt a következő intézkedést adta ki: 1. Állítólag a csehek erősebb osztagokkal az Ipolynak Szécsény-Fülek szakaszából megkezdték az előnyomulást Salgótarján felé. A Szécsény felől előnyomuló erők ma de. állítólag Zagyvapálfalva környékét érték el. 2. A csehek ezen előnyomulása Salgótarjánt veszélyezteti. Az ország ezen utolsó teljesítő képes szénbányájának elvesztése a magyar népköztársaság szempontjából kiszámíthatatlan következményekkel járna. 3. Salgótarján ezért minden eszközzel (ha kell harc árán is) tartandó. 4. Salgótarján védelmére Jankovih Ferenc ezredest a 40. hadosztály parancsnokát bízom meg, ki ezen célból legszükségesebb törzsével lehetőleg még ma Salgótarjánba tartozik kimenni. 5. Jankovih ezredesnek alárendeltetnek: a) a Füleknél álló nemzetőrök, egy 10. gyalogezredbeli század és egy székelyszázad; b) a Salgótarjánban levő karhatalmi csoportparancsnokság, a Salgótarjánban levő székely zászlóaljjal és a 10. gyalogezred másfél századával; c) a 16 gyalogezrednek Aszódon levő részei; d) a Rétságban levő Pálmay százados különítménye; e) a Budapestről folyó hó 21-én Salgótarjánba induló vadászezredbeli V. zászlóalj (körülbelül 750 ember, nyolc géppuska; f) és a folyó hó 21-én du. 3 óra 12 perckor Budapestről Salgótarjánba induló 23. számú páncélvonat. 6. Jankovich ezredes csoportja a budapesti kerületi katonai parancsnokságnak rendeltetik alá, mely parancsnokság eme erők kifogástalan anyagi ellátásáért felelős. 7. Jelentésekre vonatkozó rendelkezések… 8. Kiadatik: Jankovich ezredesnek, a budapesti kerületi katonai parancsnokságnak, a 39. hadosztályparancsnokságnak és a salgótartjáni karhatalmi parancsnokságnak.

Az aggodalom azonban túlzottnak bizonyult: A csehek itt-ott mozgolódtak ugyan, de nagyobb akcióról egyelőre szó sem volt. Erre vall Jankovich ezredesnek a szomszédos 39. hadosztályparancsnoksághoz, melynek törzse Nyíregyházán székelt, január 28-án intézett következő értesítése: „A csehek a rimaszombati osztagokat Tornalja felől megerősítik; nem lehetetlen, hogy a saját erők gyülekezése Fülek-Salgótarján között váltja ki ezen mozdulatokat az ellenségnél.” (40. ho. Op. 28/1. sz.)

Január 29-én a 40. hadosztályparancsnokság azt jelenti a budapesti kerületi parancsnokságnak, hogy Bajatz százados csoportja a mondott napon Balassagyarmatot kiragadta a csehek kezéből (op. 29/1. sz.) Délután 4 óra 30 perckor pedig a következőket jelenti: Balassagyarmat bevétele alkalmával a hirtelen megalakult polgárőrségből nyolc elesett, többen megsebesültek, az iglói géppuskások közül egy ember megsebesült. A cseh parancsnok szívós ellenállás után elesett; tisztjei és több embere megsebesült; legénységet – körülbelül 100 embert – elfogtak. Drégelypalánktól nyugatra egy három kocsiból álló cseh páncélvonat működik; ágyúval van felszerelve. Ipolyság és Hidvég felől állandó mozgás és lövöldözés. Ipolyság felől a csehek megerősítést is nyertek. Pálmay százados megerősítés nélkül aligha tarthatja magát. (Op. 29/22. sz.)

Erre a hadügyminisztérium 2493/eln. számú rendeletével elrendelte, hogy Mamusich százados iglói géppuskás tanfolyama Hatvanból és Bajatz százados különítménye (38-as század és 16. gyalogezred részei) azonnal induljanak Balassagyarmatra. Ugyanoda irányíttattak a 16. gyalogezred további részei Egerből, valamint a 29. gyalogezred egy géppuskás százada. Közölte továbbá a hadügyminisztérium, hogy Pálmay és Bajatz századosok csoportjai felett a parancsnokságot rövidesen egy Vácott felállítandó dandárparancsnokság fogja átvenni (Op. 30/12. sz.)

« A magyar kormány ellenállás kifejtését határozza el. | KEZDŐLAP Tartalomjegyzék | Fegyverszüneti tárgyalások Füleken. »