« 3. A haderők szervezete, tagozódása, fegyverzete, felszerelése; harcászati alapelvek. | KEZDŐLAP Tartalomjegyzék | 5. Hadüzenet. Hadi kiáltványok. »

4. Határelzárás. Hadászati felvonulás.

XXII/22. számú melléklet.

Április végén az osztrák V. hadtest Verona, a VII. Padua, a IX. Vicenza környékén állott. A Pulz-lovasdandár a 3 hadtestre fel volt osztva. A tartalék-hadosztályt és a Bujanovics-lovasdandárt csak később állították fel. E felállításon Albrecht főherceg egyelőre nem változtatott. Jövendő terveinek leplezése és titokbantartása érdekében azonban június 4.-én a határnak szakaszonkénti elzárását rendelte el. Ezt a Garda-tótól Salionzeig a peschierai várőrségnek, innen Goitoig a 21. vadászzászlóaljjal megerősített Pulz-lovasdandárnak, Goitotól a Secchia beömléséig a mantuai várparancsnokságnak, azután a Panaro beömléséig a legnagoi várőrségnek s végül az alsó Po mentén a tengerig a Scudier-dandár 13. huszárezredének és 10. vadászzászlóaljának kellett foganatosítani. Utóbb említett dandár zöme Rovigonál az Etsch mentén, 1 zászlóalja Adrianál állott.

Amikor június 11.-én mind sűrűbben érkeztek jelentések arról, hogy a két ellenséges hadsereg mindíg jobban közeledik a Mincio és a Po felé, június 12.-én pedig Bécsből a diplomáciai tárgyalásoknak Poroszországgal történt megszakításának híre érkezett meg, Albrecht főherceg a már említett célból seregének összébbvonását rendelte el. Ehhez képest az V. hadtestnek Veronában és környékén, a VII-iknek Montagnanál, a IX-iknek pedig Lonigonál kellett szoros laktáborokat elfoglalnia. Ez június 13. és 14-ike folyamán megtörtént s ebben az állásban a haserege június 21-ikéig maradt meg. Az ellenség állásairól a főherceg igen jól volt tájékozva.

Az olaszok részén május elején az I. hadtest Lodinál, a II. Cremonanál, a III. Piacenzanál, a Sonnaz-lovashadosztály az Oglio mentén, Cialdini IV. hadteste pedig a Bologna–Modena–Mirandola–Ferrara által jelölt területen gyülekezett.

« 3. A haderők szervezete, tagozódása, fegyverzete, felszerelése; harcászati alapelvek. | KEZDŐLAP Tartalomjegyzék | 5. Hadüzenet. Hadi kiáltványok. »