« 4. számú melléklet. Linder hadügyminiszter 1918. november 2-i proklamációja. | KEZDŐLAP Tartalomjegyzék | 6. számú melléklet. Károly király nyilatkozata Apponyi Albert gróf előtt 1918. január 25-én a magyar hadsereg kérdésében. »

5. számú melléklet.
A belgrádi fegyverszüneti szerződés

I. A magyar kormány visszavonja összes csapatait azon vonaltól északra, melynek határai a Nagyszamos felső folyása, Beszterce, Marosvásárhely, a Maros folyónak a Tiszába való torkolata, Szabadka, Baja, Pécs, amely helyeket nem tarthatnak megszállva magyar csapatok, a Dráva folyása egészen a szlovén-horvát határig. (lásd a 10. számú mellékletet.) A kiürítés nyolc napon belül befejezendő. A szövetségesek teljes joggal megszállják a kiürített területet oly feltételek mellett, amelyeket a szövetséges seregek főparancsnoka fog megszabni. A polgári igazgatás a kiürített területen a jelenlegi kormány kezében marad. A kiürített zónában egyedül a rend fenntartására szükséges rendőri és csendőri erők maradhatnak meg, valamint azon erők, melyek a vasúti vonalak biztonságát vannak hivatva szolgálni.

II. A magyar hadsereg leszerelése szárazon és vízen, kivéve 6 gyalog- és 2 lovashadosztályt, melynek feladata a rend fenntartása, valamint azon rendőri jellegű erőket, melyek az I. §-ban megemlíttettek.

III. A szövetségesek megszállási joga minden stratégiailag fontos pontra és helységre, amelyet állandóan megállapítani a szövetséges hadseregek főparancsnokának joga. A magyar területen mindenütt átvonulási és ott-tartózkodási jog a szövetséges csapatok számára. A szövetségesek katonai szükséglete részére állandó használati jog minden szállítási eszközre, vasúti és hajózási eszközre nézve, legyen az akár a magyar állam, akár az egyes állampolgár tulajdona. Ugyanez áll az igás- és teherállatokra.

IV. Az okkupált terület céljaira szolgáló vasúti anyagok, valamint személyzet, helyükön maradnak. Ezen felül egy 2000 vagonból és 100 lokomotívból (rendes nyomtáv), továbbá egy 600 vagonból és 50 lokomotívból (keskeny nyomtáv) álló tartalék egy hónapon belül a fővezér rendelkezésére bocsátandó, egyrészt a szövetséges csapatok szükségleteinek fedezésére, másrészt a szerb anyag háború okozta hiánya pótlására. Ezen anyag egy része Ausztriából fedezhető. Ezek a számok csak hozzávetőlegesek.

V. A hajózási személyzet és anyag, akik és amelyek rendes körülmények között a megszállott területek forgalmának ellátására szolgálnak, helyükön maradnak. Ezen kívül 6 monitor haladéktalanul kiszolgáltatandó Belgrádba a szövetségeseknek. A dunai flottillának hátralevő része lefegyverzés céljából egy dunai kikötőben gyűjtendő össze, melyet a főparancsnok tábornok később fog kijelölni. Ebből a flottillából elvétetnek rövid időn belül 10 személyszállító hajó, 10 tehergőzös és 60 uszály, részint a szövetséges hadsereg céljaira, részint pedig azért, hogy a szerb hajózási anyagban a háború folytán beállott hiány pótóltassék. Ezek a számok csak hozzávetőlegesek.

VI. 15. nap alatt a főparancsnok tábornok rendelkezésére bocsátandók egy 3000 főnyi vasúti csapat, felszerelve a szükséges anyagi eszközökkel arra, hogy a szerbiai vasúti hálózatot kijavítsák. Ezek a számok is csak hozzávetőlegesek.

VII. 15 nap alatt megfelelő számú és a szükséges anyaggal ellátott műszaki csapat bocsátandó a főparancsnok tábornok rendelkezésére a szerbiai telefon- és távíróhálózat helyreállítására.

VIII. A főparancsnok tábornoknak egy hónapon belül rendelkezésére bocsátandó 25.000 ló és az általa szükségesnek ítélendő közlekedési fölszerelés.

IX. A fegyverek és hadianyag a főparancsnok tábornok által megállapítandó helyen egybegyűjtendők. Ennek az anyagnak egy része elvitetik a főparancsnok tábornok parancsnoksága alatt álló egységek szervezésére.

X. A hadifoglyok és a polgári internáltak rögtön szabadon bocsátandók és a megfelelő helyeken összegyűjtendők, hogy nyomban vasúton hazaszállítsák őket a főparancsnok tábornok által megszabott helyekre az általa megszabott időpontra. A magyar hadifoglyok egyelőre nem szállíttatnak haza.

XI. A fegyverszünet aláírásának napjától számítva 10 napi haladék adatik a német csapatoknak Magyarországon való átvonulására és állomásozására. A Diaz-féle fegyverszüneti szerződés aláírásától kezdve (nov. 4-én 15 órakor) a posta- és távíró összeköttetés Németországgal csakis a szövetségesek katonai ellenőrzése alatt bonyolíttatik le. A magyar kormány kötelezi magát, hogy nem enged Németországba küldeni semmiféle katonai tartalmú távirati közlést.

XII. Magyarország meg fogja könnyíteni a megszálló szövetséges csapatok élelmezését. A rekvizíciók meg lesznek engedve azzal a feltétellel, hogy ne legyenek önkényesek. A fizetés a napi ár szerint történik.

XIII. A Dunán és Fekete tengeren levő osztrák-magyar aknaterületeket haladéktalanul tudomására kell juttatni a főparancsnok tábornoknak. A magyar kormány továbbá kötelezi magát, hogy megállítja azokat az úszó aknákat, amelyeket az ausztriai határon túlról bocsátottak a Dunába és hogy eltávolítja azokat, amelyek jelenleg a saját vizeiken vannak.

XIV. A posta-, drótnélküli távíró-, telefon- és távíró-összeköttetések, valamint a vasúti szolgálat a szövetségesek ellenőrzése alá helyeztetnek.

XV. A magyar közélelmezési miniszter mellé a szövetségeseknek egy képviselőjét fogják beosztani, hogy megvédje a szövetségesek érdekeit.

XVI. Magyarország köteles megszakítani minden viszonyt Németországgal, hacsak erre a főparancsnokság külön engedélyt nem ad. Köteles megtiltani a Romániában levő német seregeknek szánt minden csapat- és muníciószállítást.

XVII. A szövetségesek nem fognak beavatkozni a magyar állam belső igazgatásába.

XVIII. A szövetségesek és Magyarország között az ellenségeskedések megszűntek.

Kiállíttatott két példányban 1918. nov. 13-án 23 órakor Belgrádban. A magyar kormány kiküldöttje, Linder Béla s. k. A szövetségesek nevében, a főparancsnok kiküldöttjei, Misics vojvoda s. k., Henrys tábornok s. k.

« 4. számú melléklet. Linder hadügyminiszter 1918. november 2-i proklamációja. | KEZDŐLAP Tartalomjegyzék | 6. számú melléklet. Károly király nyilatkozata Apponyi Albert gróf előtt 1918. január 25-én a magyar hadsereg kérdésében. »