« Hadműveleti tartalmú intézkedések. | KEZDŐLAP Tartalomjegyzék | A csapatok elosztása és felvonulása. »

A parancsnoklási viszonyok szabályozása.

A parancsnoklási viszonyokat a március 26-án kelt alábbi 327/92. hdm. 5. számú rendelet szabályozta (lásd ugyancsak a 43.sz. mellékletet):

A parancsnoklási viszonyokat és a csapatok alárendelését következőleg szabályozom: 1. Duna menti védőszakasz (az országhatártól az Ipoly torkolatáig), parancsnoka a 4. hadosztály parancsnoka. E védőszakaszban levő összes katonai erők a 26 dandárcsoport állományába átveendők. 2. A 40. hadosztály jelenlegi védőszakaszát (az Ipoly torkolatától Feledig) a 3. hadosztály parancsnoka vegye át. E védőszakaszban levő összes katonai erők a 60. dandárcsoport állományába átveendők. 3. A 39. hadosztály jelenlegi védőszakaszát (Feledtől az országhatárig) az 5. hadosztály parancsnoka vegye át. E védőszakaszban levő összes katonai erők Szakal hadosztályparancsnok intézkedése szerint a 10. és 65. dandárcsoport állományába átveendők. 4. A Mura menti védőszakasz parancsnokságát (az országhatártól Gyékényesig) a 20. dandárcsoport parancsnoka vegye át. E védőszakaszban levő összes katonai erők a 20. dandárcsoport állományába átveendők. 5. A dunántúli és bácskai védőszakaszban levő összes katonai erők a 44., illetve 38. dandár állományába átveendők. Mindkét dandárcsoportot a 2. hadosztály parancsnokának rendelem alá. 6. A Maros menti (Szegedtől Nagyhalmágy–Belényesig kizárólag terjedő) védőszakasz parancsnokságát a 6. hadosztályparancsnokság vegye át, melynek parancsnokául Rab Ákost nevezem ki. E védőszakaszban levő összes katonai erők ideiglenesen Rab Ákos intézkedése szerint a 46. és 101. dandárcsoport állományába átveendők. Tabódy Zsolt mint állomásparancsnok Szegeden visszamaradhat. A kerületi parancsnokság, melyet ideiglenesen Rab Ákos vesz át, Békéscsakábara vonuljon. 7. Székely különítmény parancsnoka Kratochwill, ki erdélyi kerületi parancsnokul megfelelő egyént ide sürgősen javaslatba hoz. 8. A 37. hadosztály parancsnoka a győri kerületi parancsnokságot, a 39. hadosztály parancsnoka a nyíregyházi kerületi parancsnokságot veszi át. A 23. hadosztály és a 11. lovashadosztály parancsnokság beolvad a 6. hadosztályparancsnokságba, a 41. hadosztályparancsnokság az 1. hadosztályparancsnokságba, a 41. hadosztályparancsnokság az 1. hadosztályparancsnokságba, az 5. lovashadosztály-parancsnokság a 2. hadosztályparancsnokságba, a 40. hadosztályparancsnokság pedig beolvad a 3. hadosztályparancsnokságba, végül a zalaegerszegi határvédő parancsnokság a 20. dandárcsoport-parancsnokságba. Feleslegessé vált személyzet ide jelentendő. 9. Közlöm, hogy a dandárcsoportok állománya gyalogságban nincs megkötve, tehát fölös számú katonákból az illető dandárcsoport 4., 5. s így további zászlóaljai alakítandók. 10. Tekintettel a fokozott szervezésre a megjelölt védőszakasz-parancsnokság vezetésével az illető új hadosztályparancsnok átmenetileg helyettesét is megbízhatja. 11. Alárendeltségi viszony kerületi parancsnokságok és hadosztályparancsnokságok között megszűnik. Kerületek, hadosztályok és a 20. dandárcsoport közvetlenül a hadügyi népbiztosságnak rendeltetnek alá. A 39. dandárcsoport a székely különítmény-parancsnokságnak rendeltetik alá. Nem említett dandárcsoportok a hadrendileg illetékes 1–6. hadosztályparancsnokságnak (székely különítmény-parancsnoknak) maradnak alárendelve. 12. A kerületi parancsnokságok a vörös hadsereg hadosztályparancsnokságaival és a székely különítményparancsnoksággal hadtáposztályok hatáskörével bírnak. Megjegyeztetik, hogy az összes anyagi igénylések elvileg a hadosztályparancsnokságok javaslata szerint intézendők el. A kerületi parancsnokságnak a pótterületileg illetékes póttestek, hatóságok, intézetek, stb. továbbra is minden tekintetben alárendelve maradnak. 13. A parancsnokságok átadása (személyesen és szóbelileg) március 30-án délig megtörténjék. Átvevő parancsnokságok megtörtént átvételt ide táviratilag jelentsék. 14. Kiadatik: 37. hadoszt. Par. Győr, 39. ho. par. Nyíregyháza, határvédő parság Zalaegerszeg, 23. ho. parság Kétegyháza, 40 ho. parság Budapest, kat. ker. parság Budapest, erdélyi ker. parság Debrecen, 1. ho. parság Budapest, 2. ho. parság Budapest, 3. ho. parság Budapest, 4. ho. parság Győr, 5. ho. parság Nyíregyháza.

« Hadműveleti tartalmú intézkedések. | KEZDŐLAP Tartalomjegyzék | A csapatok elosztása és felvonulása. »